text:
Un lunari dut par furlan, dut tolkienian, dut ilustrât: un regâl maraveôs par Nadâl, par te o par i tiei amîs passionâts di Tolkien e dal “Signôr dai Anei”.Al è il “Lunari Tolkienian 2023”, fat pe prime volte de Associazion Aulùs. Disponibil di metât Dicembar 2022, il lunari al pues za jessi prenotât on-line.
Insiorât ogni mês cu lis ineditis ilustrazions dai dissegnadôrs che, di dute Italie, a àn partecipât al resint concors «Il Signôr dai Anei di piturâ», il “Lunari Tolkienian” al presente ogni mês une divierse citazion tirade fûr de opare mestre di Tolkien, cun rigôr par furlan. Il lunari, realizât te version di taule o di scrivanie, al segnale lis datis plui impuartantis rivuart Tolkien e il Friûl, daûr di une misture carateristiche de Aulùs, la associazion che par prime e à dopleât par furlan i cines dal “Signôr dai Anei”.
Il lunari al sarà disponibil de metât di Dicembar 2022, cuntune ufierte minime di 10 €. Lis sôs dimensions a son 21x14 centimetris. Al è pussibil ancje ricevi il lunari par pueste, daûr di une zonte di 2 € par spedizions in Italie.
Il calendario tolkieniano si può prenotare compilando il modulo seguente entro giovedì 5 dicembre 2022: appena il calendario sarà disponibile riceverai una e-mail per concordare il ritiro della tua copia o per avvisarti della spedizione.
Prenotazions sieradis. Par vê informazions su copiis vanzadis, si pô scrivi a aulus.aps@gmail.com


c: text/html

text:
Ativâ une gnove utence
Par ativâ la furnidure si à di compilâ il modul disponibil sul nestri sît cun in zonte la documentazion domandade e presentâlu a Irisacqua in chescj mûts:
- tal orari di viertidure al public dai sportei Irisacqua
- mediant pueste eletroniche al recapit info@irisacqua.it
- mediant fax al numar 0481 593 410
- mediant servizi postâl al recapit di vie IX Agosto n. 15 – 34170 Gurize
La procedure e sarà compagne sedi tal câs di une gnove utence sedi tal câs di une subjentrade/volture.
La stipule dal contrat di soministrazion e je subordenade al paiament anticipât des spesis di ativazion dal servizi su la fonde de struture tarifarie.
Dentri di cinc dîs de stipule dal contrat il personâl di Irisacqua al proviodarà a ativâ i contadôrs.
Pes informazions completis si à di cjalâ il Regolament Acuedot e il Regolament pal dipuesit de cauzion.

robotstxt: allowed

filter: keep


text:
Arestade une cubie furlane che e gjestive un zîr di spaç di cocaine. I Carabinîrs de Sezion Operative di Udin e de Stazion di Maian a àn fat la misure cautelâr dal arest in preson, decidude dal Gip di Udin, cuintri i doi coniugâts di 55 agns, residents a Maian.
I militârs, coordenâts de Procure di Udin, a àn monitorât la cubie intal periodi di Avrîl a Lui 2022. Gracie ancje aes testemoneancis dai acuirents, i doi intai ultins agns a varessin gjestît un volum di afârs di plui o mancul 10.000 euros in graciis di almancul 130 venditis di cocaine, cun dosis dal pês variabil tra 0,5 e 5 grams, par un totâl di plui di doi etos.
Ai 14 di Jugn, i doi coniugâts a jerin stâts arestâts in flagrance cuant che i Carabinîrs, intant di une percuisizion, a vevin cjatât inte lôr abitazion 12 grams di cocaine, dividude in 14 dosis, e 3.710 euros, otignûts de vendite dal stupefacent. I doi a son stâts compagnâts lui inte Cjase Circondariâl di Udin e je di Triest, a disposizion de autoritât judiziarie. (ADG) – 15.09.2022
Cubie di Majan e gjestive un siôr spaç di cocaine
Arestade une cubie furlane che e gjestive un zîr di spaç di cocaine. I Carabinîrs de Sezion Operative di Udin e de Stazion di Maian a àn fat la misure cautelâr dal arest in preson, decidude dal Gip di Udin, cuintri i doi coniugâts di 55 agns, residents a Maian.


text:
…in Val Saisera
Vuê o ai fate une biele cjaminade dilunc il troi CAI 658 e CAI 608 rivant fin lì de forcele Nebria a 940 m… po dopo no soi plui rivât a lâ indenant par vie che la nêf sfarinose e jere alte 50 cm e cence rachetis e jere penze… di plui rivât lî de forcele no si viodeve plui il segn dal troi ma dome lis olmis di cualchi puar ungulât… par fortune il timp al jere avonde biel e i nui si viodevin dome in lontance… tornant indaûr o ai cjatât 3 personis che a lavin sù cun lis rachetis ma ancje lôr no jerin mai stâts di chês bandis e come me a lavin a la venture… biel cussì… ad ogni mût e je stade une biele cjaminade sù di un tapët di nêf fofe e lizere… ❄⛄❄
. . . Cjale il filmut 🎥 . . .
Buinis cjaminadis a ducj !!!
#peaceandlove 💙
☮ − ☯ − ☵ − ☸ − 🌍


text:
FOGOLÂR CIVIC press release (to the Italian press) – Udine, 25 October 2021
UDINE: MILITE IGNOTO “MARTIRE D’EUROPA” AL CROCEVIA DEL CONTINENTE?
Questa la proposta del Fogolâr Civic rivolta al Sindaco della “Capitale” friulana, nel centenario della traslazione delle spoglie dell’anonimo combattente sul fronte italiano della Grande Guerra.
Con nota del 22 ottobre 2021, in lingua friulana, il presidente del Movimento Civico Culturale Alpino-Adriatico “Fogolâr Civic”, prof. Alberto Travain, ha sollecitato il Sindaco di Udine, prof. Pietro Fontanini, a rappresentare, in occasione delle celebrazioni del centenario del Milite Ignoto, un’idea di Udine non più “Capitale della Guerra” bensì “della Pace”, “di une ‘Pax Aquileiensis’ no fondade su la concuiste legjonarie ma su la fradilance religjose e in sens laic inmò prin culturâl di chescj nestris popui dongjelaltris”. E si raccomandava al Primo Cittadino di mostrarsi in tale occasione “pardabon Sindic di Udin Capitâl ideâl di dut il Friûl, ancje di chel Austriac: no a pro di une bande ma parsore des parts”, auspicando che “chel Fantat, doprât di vîf e di muart, che al vedi in Udin une grande mari che lu riscate cence pêi su la lenghe e lu consacre martar de Europe su la sô plui biele e antighe crosere”. Un Milite Ignoto consacrato da Udine, “Nuova Aquileia”, quale Martire d’Europa al crocevia del Vecchio Continente? Chissà…


text:
Home Burgenland Burgenland (36) Kärnten (70) Niederösterreich (235) Oberösterreich (180) Salzburg (109) Steiermark (162) Tirol (100) Vorarlberg (59) Wien (381) Oberwart Bad Sauerbrunn Deutsch Schützen-Eisenberg Eisenstadt Frauenkirchen Großpetersdorf Güssing Horitschon Hornstein Jennersdorf Limbach London Mattersburg Neudörfl Neusiedl am See Neutal Oberpullendorf Oberwart Parndorf Stegersbach Weiden am See | Search: Ausbildung
Sort by
Filtered By
Related services
-
Not evaluated yet Add to My list Added
-
-
- G Not evaluated yet Add to My list Added
-


text:
Sierade par doi agns pe pandemie, e torne dai 23 di Setembar la plui grant manifestazion dal Friûl Vignesie Julie dedicade al miluç. Organizade de Pro Loco Pantianins, la anuâl “Mostra regjone della mela” e torne, par cheste sô 51e edizion plene di events e prodots di cualitât, cu la formule inalterade che le à fate deventâ un pont di riferiment, no dome pai tecnics e i apassionâts dal setôr, ma ancje pai furlans ae ricercje dai savôrs autentics e dai prodots agroalimentârs tipics dal teritori. La cerce di ricetis tipichis a base di miluçs e la esposizion des miôr casselis di miluçs des aziendis furlanis a son al centri di une fieste che e à simpri riclamât un grum di public di ogni bande. (A.I.) – 15.09.2022
37


text:
Cuatri personis a son restadis feridis cheste matine, intor aes 9 e mieze, intune carambule fra trê auto dilunc de Tangjenziâl Est di Udin, in direzion Paulêt, intal teritori di Tavagnà.
I mieçs coinvolts – dutis utilitariis – dopo la serie di scuintris a son finîts sul cei de strade o su la cjarezade.
Ae origjin dal maxi-incident e sarès une invasion di corsie di un dai autos coinvolts. Sul puest i sanitaris, i Pompîrs e la Polizie locâl, che e à gjestît la viabilitât e i rilêfs. Nissune des personis feridis e je in cundizions gravis. Inevitabii, invezit, i discomuts ae viabilitât. (ADG) – 28.09.2022


text:
Par favorî il cicloturisim in mont a saran spindûts 1 milion e 200 mil euros pe prime part dai lavôrs de ciclabile de Val Tiliment. Tecnics e aministradôrs a son daûr a lavorâ ae aprovazion dal studi di fatibilitât tecnic economic dal progjet di realizazion dal gnûf percors destinât ae percorince di bici e pedons.
“Intal specific, il progjet al previôt il sprolungjament de ciclabile che cumò si ferme a Vile di Cjargne, fin a For disore – al sclarìs Claudio Coradazzi, sindic di For di Sot e vicepresident de Comunitât di Mont de Cjargne – e la introduzion di un percors di interès naturalistic al parc des Dolomitis, patrimoni Unesco e braùre dal nestri teritori”. (ADG) – 26.09.2022
Pe piste ciclabile de Val Tiliment un milion e 200 mil euros
Par favorî il cicloturisim in mont a saran spindûts 1 milion e 200 mil euros pe prime part dai lavôrs de ciclabile de Val Tiliment. Tecnics e aministradôrs a son daûr a lavorâ ae aprovazion dal studi di fatibilitât tecnic economic dal progjet di realizazion dal gnûf percors destinât ae percorince di bici e pedons.


text:
Par dut il mês di Avost, il Servizi Didatic dai museus civics di Udin al compagnarà il public ae scuvierte di lûcs de citât par solit inacessibii. Ogni setemane di Avost e je previodude di fat la viertidure straordenarie di un spazi citadin no visitabil. Lis cuatri visitis vuidadis, pensadis intune otiche di valorizazion dal patrimoni culturâl e di condivision dai spazis citadins, a son une alternative par passâ i dopomisdîs cjalts dal Istât ae insegne de art e de culture. Joibe ai 4 aes 5.30 dopomisdì, jentrade esclusive ae Torate dal Orloi, fin al ultin plan; siet dîs dopo, visite ai internis di Palaç D’Aronco, cûr de citât; vinars ai 19, viertidure de Loze dal Lionello, un dai edificis plui iconics de citât e vinars ai 26 si va jù tes presons dal Cjistiel. (A.I.) 01.08.2022
26


text:
Risultati ricerca
Elementi trovati: 235
Monografia a stampa
Dizionari bastian contrari de lenghe furlane / William Cisilino ; ilustrazions di Daniel Cuello ; presentazion di Fulvio Romanin
Codroip : Istitût ladin furlan "Pre Checo Placerean", c2020
Monografia a stampa
[Mortegliano] : Uniauser : Comun di Mortean : Universitât di etât libere, c2022
Monografia a stampa
Udin : Societât filologjiche furlane, c2022
Monografia a stampa
Sot il Montâs : il Cuel de le Frate e i stâi intal Cjanâl di Dogne cincuant'agns indaûr / Ettore Cappellari
[S.l. : s.n.], stampa 2000 (Gemona del Friuli : Rosso)
Monografia a stampa
Osoppo : Olmis, c2009


text:
La Europe nus judi a dismenteâ un secul di casermis
Intal moment di cjalâ ae nestre tiere o sin simpri condizionâts de “naine” che nus à fat pensâ par 100 agns di jessi la “sentinele de Patrie” taliane sul cunfin todesc e slâf. Al varès di jessi clâr a ducj in dì di vuê che il nestri al è invezit un teritori che al è intal plen cûr de Europe, ma ce fasial il guvier di Rome par jemplâ chest sproc di contignût e mendâ i dams che la militarizazion e à puartât in dut chest timp? Intal ultim secul e mieç, al notave cualchi setemane indaûr il diretôr dal setemanâl “Il Friuli” Rossano Cattivello, il Stât e i siei aleâts no àn fat altri che tirâ su casermis, bunker, poligons, zonis di siervitût pleadis a un ûs che nol è lât a pro dal disvilup dal teritori, ma de sô distruzion. Cumò dute cheste ereditât e je un pês che al continue a marcâ la tiere furlane, parcè che la plui part di chestis struturis a son bandonadis e degradadis: ogni tant a son stadis trasferidis a Comuns che no àn ni i bêçs ni i progjets par recuperâlis, ma pe plui part a son ancjemò in man al Esercit e al Demani. Se îr a jerin il metodi per mostrâ la difese dal bloc capitalist rispiet a chel comunist, vuê chestis struturis a laressin rigjeneradis. Cheste e varès di jessi une des sfidis che UE e Italie a varessin di frontâ cun serietât “par comedâ il tuart – al dîs Cattivello – che al è stât fat al Friûl”.
◆ In timps di “Recovery Fund”, dulà che dome par Triest al somee jessi un progjet fuart di cressite a partî dal so puart, parcè no si pensial a scancelâ chest ricuart di une tiere umiliade e a fâ tornâ il Friûl tal cûr de Europe? Chest cjanton di Italie là che si cjatin i trê grups linguistics dal Vecjo Continent, ven a stâi chel latin (cul furlan e il talian), chel slâf e chel gjermanic, al podarès deventâ l’esempli di une riconversion massive e “green” perfetamentri in linie cul plan che Ursula von der Leyen e diseve di volê prontâ. Il consum di teritori che al è stât fat chenti e nol è mai stât mendât al è un dai plui grancj misfats de Vuere Frede. Platât, par tant timp, dal fat che i militârs a fasevin zirâ la economie: ma cumò che i soldâts no son plui, e je ore di pretindi un intervent che la UE e la Nato a varessin di fâ ancje dome par creance.
◆ Cheste condizion e varès di jessi za avonde par fâ capî a Rome e a Bruxelles trop speciâl che e je la nestre tiere. Ma stant che il fat nol somee jessi clâr, parcè la nestre Regjon no sburtie in cheste direzion? Parcè nissun, a part Cattivello, stiçial a pro di un intervent che nol sarès un plasè, ma dome un at di justizie? ❚


text:
Un mês indaûr al someave aromai un ex zuiadôr dal Udin. Po dopo la societât e à decidût di slungjâ il contrat – che al jere scjadût ae fin di Jugn – cun Ilija Nestorovski. E l’atacant de Macedonie al è par cumò une des sorpresis de scuadre alenade di Sottil, cun sîs goi in trê partidis: un cuintri i diletants dal Rapid Lienz, doi cuintri l’Herta Berlin, une scuadre che e zuiarà lis copis europeanis, e fintremai trê cuintri l’Ilirija di Lubiane, formazion di tierce serie slovene. Intes ultimis dôs partidis, Nestorovski nol jere nancje partît titulâr, ma al à dât la volte intun câs a Deulofeu – che al à vût di lâ fûr dal cjamp par un infortuni – e in chel altri a Success. (A.I.) – 18.07.2002
47


text:
Il cjalt e la sêt a son sinonims di Istât. E par bevi fresc e ben, la bire e je alc e ce. E je une bevande antighe, frescje, naturâl (fate dome di aghe, urtiçon, cereâi e levan), pôc alcoliche e che e à une storie lungje e numars bogns ancje in Friûl. In plui di jessi bogns bevidôrs di bire (al cuart puest in Italie), la nestre regjon e à ancje il primât talian pal numar di microbirariis.
◆ A son une cuarantine i piçui implants artesanâi e agricui, logâts par plui de metât intal teritori de ex provincie di Udin. A son in cressite costante: a jerin dome 10 tal 2012. Di nissun altre bande inte penisule taliane e je une concentrazion tant alte di chescj implants in rapuart al numar dai abitants. Cence dismenteâ la “industriâl” Birra Castello, produsude a Sant Zorç di Noiâr dal 1997. Duncje, in plui di jessi roncârs bogns di fâ vins impuartants, i furlans a tegnin ancje ben vîf il leam cu la bevande sbrumose e bionde. Une tradizion che in part e ven de dipendence e de vicinance cu la Austrie e cul so ex imperi, ma ancje de presince di une produzion industriâl za a partî de seconde metât dal Votcent.
◆ Di fat, la Dormisch e à scomençade la sô ativitât a Resiute (là che cumò e je ative une birarie artesanâl) tal 1844; la Moretti, a Udin, tal 1859; la Dreher, a Triest, tal 1865. A Pordenon, a cjaval jenfri ‘800 e ‘900, a son nassudis trê aziendis birariis. Plui o mancul tai stes agns, ancje a Gurize a ‘nd jerin ativis sîs. Cualchi altri tentatîf, di vite curte, al è stât fat ancje a Tumieç, Glemone, Gardiscje, Grau, Monfalcon e Mugle. Tal 1914, tes provinciis di Udin e di Pordenon, i stabiliments pe produzion di bire a jerin ancjemò cinc. Cumò, dut câs, dutis chestis realtâts a son passadis di man o a àn sierât. Pôc timp indaûr – tal 2012 – aes aziendis agriculis ur è stade permetude la produzion de “bire agricule” (diferente di chê artesanâl), e a San Pieri al Nadison Marco Zorzettig al à inviade la produzion de prime bire agricule regjonâl (un esempli che al è stât seguît di altris produtôrs).
◆ L’an dopo, cuntun at di fede tal vuardi distic e te bire, te Basse Furlane e je nassude la rêt di aziendis Asprom (Associazion produtôrs di vuardi e malt) che e met dongje 180 sogjet che a lavorin cereâi par produsi bire, cafè, farine e altris prodots agroalimentârs, che a coltivin cuasi mil etars di vuardi distic. Cjapât sù e trasformât in malt, il cereâl al alimente ancje une vere e proprie birarie turnarie, che si cjate a Pucinie.
◆ Par dâi jutori a chest moviment vivarôs, il Dipartiment di Siencis dai aliments de Universitât dal Friûl, tal cors di Tecnologjie de bire (il prin e cuasi l’unic in Italie), al à viert une sô microbirarie adatade aes esigjencis didatichis pe formazion dai futûrs esperts in materie (mestris birârs). ❚
Bire artesanâl, un avignì di galeAdriano Del Fabro - diretôr dal bimestrâl “SoleVerde”
Il cjalt e la sêt a son sinonims di Istât. E par bevi fresc e ben, la bire e je alc e ce. E je une bevande antighe, frescje, naturâl (fate dome di aghe, urtiçon, cereâi e levan), pôc alcoliche e che e à une storie lungje e numars bogns ancje in Friûl. In plui di jessi bogns bevidôrs di bire (al cuart puest in Italie), la nestre regjon e à ancje il primât talian pal numar di microbirariis.


text:
Lenghe slovene
Il sloven (sl. slovenski jezik o in curt slovenščina) e je une lenghe slave fevelade di pôc plui di 2 milions di personis. E je la lenghe uficiâl de Slovenie. Il non, come chel dal slovac, al significhe leteralmentri sclâf (dal vieri sclâf slověnskii). Tra lis carateristichis plui peculiârs, al è il mantegniment dal gjenar duâl, carateristiche de lenghe proto-indoeuropeane.
Il sloven inte Jugoslavie e jere une des lenghis uficiâls, dongje dal serp-cravuat e dal macedon; al jere però subordinât al serp-cravuat, e no jere promozion pal so ûs.
Cjale ancje[cambie | modifiche il codiç]


text:
Deimos
Deimos (o ben Mart II) al è il plui piçul satelit di Mart. Al sì cjate plui lontan di Fobos (l’altri satelit) dal planet e al à une orbite cuasit circulare.
Scuviarte[cambie | modifiche il codiç]
La esistence di doi satelits di Mart e jere zà stade pensade di Kepler tal XVII secul che, viodint che la Tiere e veve un satelit e Jupiter 4 al pensà che il numar di satelits dal planet tal mieç dài doi nol podeve che jessi doi.
Cheste idee e sarà cjapade di diviars autôrs inte fantasience anche prime de scuviarte dai doi satelits.
Ai 18 di Avost dal 1877, l’astronom american Asaph Hall al à cjatât dal osservatori di Washington (che al timp al veve il telescopi plui putent dal mont), il secont dai doi satelits di Mart: Deimos (Fobos lu veve cjatât ai 12 dal stes mês).
Il non Deimos al fo selzût adun cul non Fobos e al è il non dal diu grec dal terôr che al leve a batisi cun Ares, corispetîf di Mart e diu de vuere.


text:
Denunzie di muart
Se il decès al è stât intune struture ospedaliere, pe declarazion di muart al proviôt il Diretôr de stesse struture trasmetint al Ufici di Stât Civîl la schede ISTAT e l'aciertament di muart. Tal câs di muart avignude inte abitazion, la declarazion e spiete a un dai parincj o ae persone che e conviveve cul defont, o a un lôr delegât.
I documents di presentâ a son la schede di muart, dade fûr dal miedi responsabil, e l'aciertament dal miedi necroscopi.
L'ufici al proviôt a dâ fûr il permès di sepuliment, a formâ l'at, a inzornâ i dâts dal archivi anagrafic, a comunicâ il decès a altri Comun (tal câs che cui che al è muart nol fos resident tal Comun).


text:
La edizion 2022 dal No Borders Music Festival e rive al finiment. Dopo trê fins de setemane di musiche dal vîf sui Lâts di Fusinis, cuntun public di plui di 18mila spetadôrs, Alessandro Mannarino al sierarà la rassegne de musiche cence confins, sabide ai 13 di Avost a alte cuote, al Rifugio Gilberti. Il cjantautôr roman, valutât un dai miôr artiscj contemporanis talians, erêt de grande tradizion di cjantautôrs tant che Paulo Conte e Fabrizio Di André, dopo il conciert dai 30 di Lui sui Lâts di Fusinis, al fasarà un bis par un public di 500 personis (i biliets a son za ducj vendûts) intune ambientazion uniche, inte aree de Mont Cjanine, al confin cu la Slovenie, indulà si pues rivâ dome midiant de teleferiche o a pît vie pal troi di Nevee al ripâr Gjilberts. (A.D.G.) – 13.08.2022
34


text:
“Carnevâl”: come a dî “fin tant che e vâl la cjar”, il timp par meti sù cualchi chilo prime di tacâ il periodi di magri fissât de Cuaresime, cuant che – par tradizion – un bon cristian al varès di fâ pinitince e tignîsi lontan dal gustâ di derivazion animâl, gjavant il pes (cjars, ma ancje ûfs, lat, formadi, scuete).
Une sorte di “fieste dal pecjât”, tal sens plui gjoldôs dal tiermin – che e à lidrîs ben plui antighis dal Cristianisim, che a van sù aes fiestis pal diu Dionîs in Grecie o ai Saturnâi de antighe Rome – e che e rapresente un moment lassât ae biade int par sbrocâsi e par sperimentâ par un pôc une cerce di mont sotsore.
ESAGJERAZIONS GOLOSIS_ Un periodi, in altris peraulis, par provâ a jessi alc altri o cualchidun altri, par mascarâsi, par lassâ sbrocâ i fruts e – pai grancj – par tornâ piçui. E, clâr, par permetisi cualchi esagjerazion golose, cualchi capriç dolç par dismenteâsi de diete, de linie e des regulis di une alimentazion ecuilibrade.
Di fât, a son i dolçs a fâ di parons a Carnevâl, dolçs diferents par ogni zone, daûr di une tradizion cetant variadee e fantasiose, ancje tai nons (al baste pensâ ai crostui, che in Italie a son clamâts intune cincuantine di manieris diferentis, tant che “frappe”, “chiacchiere”, “bugie” e vie indenant).
A cjalâ ben, une buine part di chestis ricetis a àn in comun il fat di jessi parecjadis cun ingredients sempliçs, un grum popolârs, propit come che popolâr al è il Carnevâl: ûfs, farine, lat, spongje o ont, vâl a dî robis che une volte a jerin a disposizion in ogni cjase. Cun di plui, di râr si fevele di dolçs intun unic toc, come une torte, ma pluitost di grancj plats plens di dolçuts piçui di podê “spilucâ” intant che si bale o che si va ator in mascare.
CROSTUI E BALUTIS_ Lis dôs ricetis che a àn vude plui difusion – ancje pal fat che a son robis facilis di parecjâ ancje in maniere industriâl o di fornârs artesanâi – a son di sigûr i crostui, lizêrs e sblancjâts di zucar a vêl, e lis balutis (“castagnole”, par talian, ndr), sglonfis di levan, puntinadis di ue passe e fritis tal ont. Ma lis variantis, magari piçulis tradizions di ogni famee, a son tantissimis.
Par esempli, chi in Friûl cualchidun si impense di une golosetât puare ma di grande sostance, vâl a dî balutis parecjadis cu la paste dai macarons (chê cun cartufulis, farine e ûfs), cuntune piçule zonte di levan artificiâl e di scusse di limon gratade, fritis tal ont e dopo passadis tal zucar (chel normâl, no chel a vêl).
Invezit, te zone plui influençade de tradizion mitteleuropeane (plui viers la Bisiacarie), a son simpri preferîts i krapfen, in cualchi câs cun tal mieç une piçule sorprese o une monede par fâ zuiâ i plui piçui.
De bande dal Friûl ocidentâl e dal Venit, invezit, une lungje tradizion e je chê dai “rufui” (in venit “rufioi”), che a son “agnolots” frits di paste di pan dolç cun dentri une misture di pignûi, cedri, amaret e licôr. Cheste e je une ricete parint strete di une altre tradizion consolidade, vâl a dî chê dai “strucs” de zone di Cividât e de Benecie (in chel câs, jemplâts come la gubane cun pomis secjis, pignûi e zucar, pal plui frits e in cualchi câs bulîts).
Margherita Timeus
CULTURE – CUSINE. Dolcissim Carnevâl............
“Carnevâl”: come a dî “fin tant che e vâl la cjar”, il timp par meti sù cualchi chilo prime di tacâ il periodi di magri fissât de Cuaresime, cuant che – par tradizion – un bon cristian al varès di fâ pinitince e tignîsi lontan dal gustâ di derivazion animâl, gjavant il pes (cjars, ma ancje ûfs, lat, formadi, scuete).


text:
E je mancjade, ai 2 di Mai stâts, Angela Felice, pont di riferiment de culture e dal teatri furlans. E veve 69 agns. Nassude a Sant Denêl, daspò la lauree in Letaris ae Universitât di Triest e il dotorât di ricercje a Rome, al veve sielt di insegnâ. Docente di leterature taliane e latine tes scuelis superiôrs e consulente sientifiche pal Ministeri de Publiche istruzion (e jere stade responsabile dal setôr teatri-scuele a nivel talian), e veve puartât indevant intune la passion pal teatri. E deventà cussì diretore artistiche dal Teatro Club (e e tacâ a recensî spetacui pal Gazzettino), de stagjon di Akropolis, vicepresidente dal Ent regjonâl teatrâl dal Friûl-Vignesie Julie e anime dal Palio teatrale studentesco. Tantis lis publicazions su rivistis specializadis e par cjasis editoris. Di diretore dal Centro studi “Pier Paolo Pasolini” di Cjasarse (che e vuidà par agns a tacâ dal 2009) e à contribuît in maniere determinante a fâ cognossi in dut il mont la figure e la opare dal poete e inteletuâl e de istituzion furlane.
E propit a Cjasarse, nancje un mês prime de sô muart, o ai viodût Angela pe ultime volte. O vevin di fevelâ tune cunvigne, inmaneade te suaze de Fieste de Patrie dal Friûl, sul teme de identitât e des sôs dinamichis tal Friûl di vuê, tacant di Pasolini e rivant al presint. Di cualchi zornade no stave nie ben – il mâl che le à puartade vie, le veve a pene cjapade e jê nancje lu saveve -, e pûr no veve volût mancjâ al apontament. Si jere preparade cun scrupul, come che e faseve simpri. E cui siei sfueis sot man, plens di aponts ordenâts, e veve cjapât ducj i presints fevelant a braç, cun passion e competence, dal so Pier Paolo: Angela lu clamave par non, tant che un di famee. Tornant a cjase insiemi, o vin fevelât dut il timp di Friûl, de culture e de lenghe furlanis – che jê tant e veve a cjâr -, di cemût che lis vivin i zovins, chei zovins che e veve tant a cûr, atente come pôcs a imagjinâ par lôr un avignî cuintri il vueit dal presint e a lavorâ di conseguence.
Femine di grande sensibilitât e profonde inteligjence, apassionade e gjenerose, studiade (di teatri indi saveve cetant e no smeteve mai di studiâ, di cirî titui gnûfs di autôrs e tescj), e à cirût di fâ valê tal mont de culture furlane i ponts di viste e lis sensibilitâts des feminis. Angela nus veve regalât, pal numar di Març da La Patrie dal Friûl, une riflession articolade su la situazion dal teatri furlan di vuê, sclete come che e jere jê. Mai complasente cul podê – di amirâ, duncje, ancje par chest – e critiche su lis tantis iniziativis culturâls autoreferenziâls fatis cun bêçs publics, le moveve, in dut ce che e faseve, la convinzion che la culture e fos il motôr pe cressite civîl de comunitât, in particolâr des gnovis gjenerazions. Un esempli di seguî. Vuê plui di simpri.
Cungjò, Angela.
di Erika Adami


text:
LA STAMPE IN FRIÛL – Scuele Primarie di Paulêt – Istitût Comprensîf di Faedis
Chest progjet al è nassût dentri dal percors di tecnologjie: obietîf finâl al è stât chel di fâ cognossi ai fruts il mecanisim doprât par stampâ e la storie de stampe e chel di realizâ ae fin la cuviertine di un libri di test decorât a stampe.
Il lavôr, in plui, al è stât progjetât par promovi la educazion bi-plurilengâl e disvilupâ il plurilenghisim come competence individuâl e come un dai valôrs fondamentâi in cjamp educatîf e didatic. Traviers chest progjet si à favorît, intal contest scolastic, l’ûs e la valorizazion di plui lenghis di insegnament/aprendiment e di comunicazion, apassionant i fruts in ativitâts che a integrin la lenghe taliane e la lenghe furlane.
I contignûts dissiplinârs svilupâts par furlan a son stâts acuisîts in plene totalitât di bande di ducj i arlêfs;la modalitât di laboratori doprade par condusi il progjet e à permetût di controlâ vie vie la acuisizion di concets e tecnichis che i fantacins a àn mostrât di savê aplicâ inte pratiche.
LA MAPE
I MATERIÂI


text:
Intese par ativâ il servizi in fibre otiche fin a 100 Mbps
Il Comun di Udin e Vodafone Italia a comunichin la ativazion dal prin servizi in fibre otiche cun velocitât fin a 100 Mbps. A vuê la fibre otiche e tocje za uns 30% de popolazion citadine e cumò, in gracie di un invistiment di 6 milions di euros, Vodafone e previôt di completâ dentri dal Otubar dal 2015 la cuvierzidure de citât cu la rêt fisse di ultime gjenerazion fin a 100 Mbps in download e 20Mbps in upload. Citadins, impresis e la stesse aministrazion publiche a varan cussì la pussibilitât di gjoldi di une rêt che e ufrìs i servizis plui inzornâts. “Cun cheste intese la citât di Udin, tra lis primis intal stât talian, – al comente il sindic Furio Honsell – e rive ai 100 mega: un risultât no di pôc se si pense che la conetivitât de rêt digjitâl e fâs di premetidure pe incressite economiche e culturâl di une citât.”


text:
Acuist de citadinance taliane
La domande di acuist de citadinance taliane e va presentade ae Prefeture competente dal teritori.
Il decret, di ritirâ li de Prefeture, al varà di jessi consegnât dal interessât al Ufici citadinance dal Comun che al metarà un apontament pe prestazion dal zurament di fedeltât ae Republiche.
L’acuist de citadinance al partìs de dì dopo vê prestât il zurament. L’ufici al previôt ae formazion dal at e ae comunicazion che e covente pal inzornament dal archivi anagrafic.
Normative di riferiment: L. n. 92/1991, modificade de Leç n. 92/2009; D.P.R. n. 572/1993 e D.P.R. 396/2000.
Ricognossiment de citadinance taliane a forescj di origjin taliane
I citadins forescj, di antighe origjin taliane, iscrits ae anagrafe dal Comun di Talmassons a puedin domandâ il ricognossiment de citadinance taliane presentant une domande di pueste in cjarte di bol al Ufici di Stât civîl.
Recuisîts par jessi ametûts al ricognossiment:
- Jessi residents tal comun
- Vê une citadinance dade su la fonde dal principi dal “jure soli” (par esempli Argjentine, Brasîl, Uruguay, Stâts Unîts, Canadà, Australie, Venezuela, etc.)
Ae domande a àn di jessi alegâts chescj documents, legalizâts e voltâts par talian se burîts fûr di autoritâts forestis:
- Estrat dal at di nassite dal von talian emigrât tal forest dât fûr dal Comun talian dulà che al è nassût;
- Ats di nassite di ducj i dissendents in linie direte, comprendût chel che lu domande;
- Ats di matrimoni dal von e dai dissendents in linie direte;
- Certificât dât fûr de Autoritât competente dal stât forest di emigrazion, che al ateste che il von talian nol à mai cjapade la citadinance dal stât forest di emigrazion/misure foreste di naturalizazion;
- Certificât dât fûr de Autoritât consolâr taliane che al ateste che ni il von ni i dissendents in linie direte, comprendût chel che lu domande, a àn mai rinunziât ae citadinance taliane;
- Certificât di residence.
L’Ufici di Stât civîl, une volte verificât il dirit al ricognossiment, al larà indevant cu la trascrizion dai ats di stât civîl relatîfs a chel che lu domande e al inzornarà i archivis anagrafics.
Normative di riferiment: Leç n. 92/1991, modificade de Leç n. 92/2009; Circolâr Ministeri dal Interni - Division Citadinance - K.28.1 dai 08/04/1991.
Tornâ a cuistâ la citadinance taliane
Il citadin che al vûl tornâ a vê la citadinance taliane pierdude par naturalizazion foreste al à di lâ tal Ufici citadinance par vê dutis lis informazions necessariis.
Si torne a cuistâ la citadinance dal dì dopo de sotscrizion de declarazion devant dal Uficiâl di Stât civîl.
Se l’interessât al è resident in Italie di plui di un an al torne a vê la citadinance cu la prime zornade dopo dal prin an di residence.
Normative di riferiment: Leç n. 92/1991, modificade de Leç n. 92/2009; D.P.R. n. 572/1993.


text:
Cormons
Home Trois Troi Furlan Seconde tape Cormons
Aiello - Cormons
Castrum Cormones, fuartece langobarde, al è stât sede dai Patriarcjis di Aquilee dal 610 al 737 (dilunc dal Schisme dai Trê Cjapitui).
Al gjoldeve di une posizion tant impuartante: tra Cividât e Pons Sontii, su la vie che di Aquilee e puartave bande la Panonie.
Intal sec. XII al jere l'ospizi di Sant Quarin, gjestît dai Templârs. Par diviers timp al è stât contindût dai Venezians, che a àn rivât a cjapâ il control a cjaval tra '400 e '500, fin che intal 1521 al è stât assegnât al imperi asburgjic fin ae Prime Vuere Mondiâl.
Steme comunâl
di Cormons
Aiello - Cormons
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Seconde tape: Dael - Cormons
Home Trois Troi Furlan Seconde tape
descrizion
La seconde Tape Dael - Cormons e je lungje 17 chilometris, e ancje in cheste tape no si àn disnivei particolârs.
Passât il puint de autostrade si rive dopo un chilometri a Crauì. Si passe il lunc puint de Tor, e il paîs di Vierse, par passâ dopo l'arzin çamp dal torint omonim.
Dilunc dal arzin si passin par dongje i paîs di Migjee e Borgnan e rivâ infin, dopo vê passât un lunc viâl di arbui a Cormons.
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
«L’Ente Friuli nel Mondo al è il plui antîc, adiriture il prin di cheste sorte che al è nassût in Italie (ai 20 di Jugn 1953) par mantignî i rapuarts cui furlans de diaspore. Al ten dongje 156 Fogolârs, cun passe 23 mil socis in dut il mont.». Il president de Provincie di Udin Pieri Fontanini, vie par une conference stampe, adun cul president dal ent Pittaro, al à sburtât par meti man ae situazion dai tancj ents che si ocupin di emigrants, zontant: «a bastaressin chescj elements par dâi al ent la impuartance che al merete. Invezit la linie cjapade de Zonte regjonâl Tondo e mantignude di chê Serracchiani e je di une rapresentance dai emigrants fruçade in masse organizazions e cuntune division des risorsis che no ten cont des variis realtâts». ❚
O.P.
Fontanini al poie lis istancis dal Ent............
«L’Ente Friuli nel Mondo al è il plui antîc, adiriture il prin di cheste sorte che al è nassût in Italie (ai 20 di Jugn 1953) par mantignî i rapuarts cui furlans de diaspore. Al ten dongje 156 Fogolârs, cun passe 23 mil socis in dut il mont.». Il president de Provincie di Udin Pieri Fontanini, vie par une conference stampe, adun cul president dal ent Pittaro, al à sburtât par meti man ae situazion dai tancj ents che si ocupin di emigrants, zontant: «a bastaressin chescj elements par dâi al ent la impuartance che al merete. Invezit la linie cjapade de Zonte regjonâl Tondo e mantignude di chê Serracchiani e je di une rapresentance dai emigrants fruçade in masse organizazions e cuntune division des risorsis che no ten cont des variis realtâts». ❚


text:
Cetant sufiert il troi par che Sapade e rivi in Friûl-Vignesie Julie, come che e à domandât in grandissime maiorance la sô int cul referendum dal 2008, cul 95% di sì, ven a stâi il 71,73% di chei che a àn dirit di vôt. Une volontât che e à vût il bon acet ancje dai doi Conseis regjonâls, chel dal Venit e chel dal Friûl-Vignesie Julie, ma che cumò e riscje di restâ scjafoiade in Parlament.
Cun di fat, dal mês di Mai, cuant che la leç che e fasarès deventâ realtât il passaç di Regjon e à rivât a jessi metude tal lunari dai lavôrs dal Senât, par un motîf o par chel altri la sô discussion e je stade simpri rimandade.
Une pinitince cence fin che e à tignût cul cûr in man la int par dut l’Istât, fintremai ai prins di Avost, cuant che il Parlament al à sieradis lis puartis. Ce che al sucedarà cul inviament des voris ai 12 di Setembar al è cuasi un misteri. Tal sens che la leç e je in agjende e duncje e varès di jessi discutude, ma nol è dit che al sucedi.
E cheste volte no dome par vie che se al rive un decret leç che al à di jessi tramudât in leç al à a prioritât (come che al è sucedût dilunc i mês di Mai, Jugn e Lui), ma ancje par vie che la corint contrarie a chest passaç e à tornât a cjapâ pît, forsit ancje dentri dal Guvier.
Se il senatôr triestin dal Pd, Francesco Russo, ai prins di Avost al sigurave che no fos une contrarietât politiche tal Guvier e nancje tal partît e che invezit a podaressin jessi lis prioritâts dai dibatiments in Aule a fâ slitâ la leç su Sapade, il senatôr pordenonês Lodovico Sonego, ex Pd e cumò di Mdp, di simpri contrari al trasferiment, juste ai ultins di Lui al à scrit al premier Paolo Gentiloni par domandâi che «al sedi il Guvier a ritirâ il dissen di leç».
Sonego al motive la sô domande cun argomentazions ancje di caratar costituzionâl. Par lui, in sostance, l’ingrès di Sapade in Friûl-Vignesie Julie al modifiche il teritori di une regjon a Statût Speciâl, che e à i confins «definîts dal articul 2 dal so Statût – al scrîf -. Un document che par cambiâlu i covente une leç costituzionâl, no une leç ordenarie». Si che, ancje che il Senât le fasès buine, e sarès daspò considerade une norme incostituzionâl e duncje cence valôr. Che se po si ves di lâ daûr di «omogjeneitât etniche e nazionâl par definî i confins – al zonte il senatôr te letare -, si rivarès al principi che la Italie e varès di tornâ indaûr Bolzan, Tarvis e Pontebe ae Austrie».
Di dute altre vision la senatore belumate Raffaella Bellot (liste Fare!), che si è cjapade a pet la cuistion di Sapade. «Si continue a movi il centri dal probleme che al reste dome un – e dîs in rispueste ae gnove azion di Sonego -: i sapadins a àn dirit di vê une rispueste e lis Cjamaris dal Parlament a àn di esprimisi cuntun vôt».
La cuistion, e zonte la senatore, «no je ce che al sucedarà dopo che lis Cjamaris a àn votât. Invezit al è di dî che a son stâts fats ducj i passaçs che lis leçs a previodin e cumò bisugne rivâ fintremai in insom”. Cun di fat, il dissen di leç al à passât il vôt de Comission belanç e afârs costituzionâi, dulà che la domande di Sapade e je stade sostignude ae unanimitât, e la Aule dal Senât si è esprimude tal mês di Mai cul “ricognossiment de necessitât di rivâ al vôt».
In sumis, e dîs Bellot, «si à di rivâ ae conte dai sì e dai no. La democrazie e je un concet plui larc dai virtuosisims dulà che si pare dispès il mistîr di cualchi politic. Cjapìnsi lis responsabilitâts».
Sul imprin dal mês di Mai ancje la presidente de Regjon Debora Serracchiani, dutun cul sindic di Sapade Manuel Piller Hoffer, e veve dit di spedî une letare a Rome, al president dal Senât Aldo Grasso, par discuti la leç.
✒ Antonella Lanfrit


text:
La Provincie di Gurize, in bande dal so sît istituzionâl e de pagjine su Facebook, ae direzion www.cronacheisontine.it e à metûr in pîts di un pâr di mês in ca un gnûf imprest di informazion e comunicazion pe publiche aministrazion. Il svant di chest sît al è che lis gnovis e i messaçs a son in trê lenghis: talian, furlan e sloven.
Dut al nâs in graziis di finanziaments di bande de Regjon F-VJ e cu la colaborazion di trê organizazions sei di bande slovene che furlane: la Slovenska kulturno-gospodarska zveza (Union Culturâl Economiche Slovene), il Svet slovenskih organizacij (Confederazion des Organizazions Slovenis) e la Societât Filologjiche Furlane.
Pecjât par chel non che proprit no nus plâs: Cronache Isontine / Cronachis Lisuntinis / Posoška Kronika. Chest “Isontino” al pice tes orelis. No vin ancjemò vonde di mudazions gjenetichis di nons di lûc, di ca e di là dal Lusinç?
Par chel che al inten il contignût, al è spartît in plui sezions: croniche, politiche, ambient, culture, sport, societât e altris events. Stant che la part gruesse des gnovis e je inseride di bande dai trê sogjets di culì parsore si cjatin posts soredut di caratâr culturâl, linguistic o dal associazionisim.
Il risultât al è un blog che si lasse sgarfâ in maniere facil e che, dilà de funzion di servizi che i à dât vite, al jude a meti in evidence la ricjece des diviersitâts e des comunancis de int tal Friûl orientâl di sovranitât taliane, vint che sô forme multilengâl che e je par sigûr di laudâ.
Michele Calligaris
(L)Int Autonomiste / Al esam di maturitât cu lis dispensis sul nestri sîtDree Valcic
✽✽ E je une grande buse intal percors che planc a planc al è daûr a fâ l’insegnament de lenghe furlane inte scuele. Plui che une buse o podaressin definîlu un gorc che al va a pericul di gloti ducj chei si movin in chest setôr fondamentâl de nestre culture identitarie.✽✽ Si cjatìn di fat […] lei di plui +
L'Editoriâl / Risierve di valôrLeonardo Giavedoni - Buenos Aires
In ciertis tribûs o tes grandis fameis il cjâf grup al vignive nomenât patriarcje. Di solit e jere la persone plui anziane, une vuide naturâl. invezit, tal mont religjôs, in particolâr tal Orient Cristian, il patriarcje al jere un primât eclesiastic poiât su facoltâts e prerogativis che i davin une posizion di supremazie tes glesiis […] lei di plui +
Salon Internazionâl dal Libri di Turin 2023Redazion
La Patrie dal Friûl e je presinte pe seconde volte tal Salon Internazionâl dal Libri di Turin cul so mensîl, l’unic in leghe furlane e cu la sô golaine “La machine dal timp” che e vegnarà presentade vuê joibe ai 18 di Mai aes 5 sore sere tal stand istituzionâl de Regjon Friûl – Vignesie […] lei di plui +
COROT. Nus à lassâts Sergio SalviRedazion
Domenie ai 23 di Avrîl, a la etât di 90 agns, nus à lassâts Sergio Salvi, un grant amì de lenghe furlane e di dutis lis lenghis minorizadis. «Scrittore, poeta, storico delle lingue minoritarie» lu definìs la Wikipedia taliane, al è stât chel che par prin al à jevât su il vêl su la cuestion […] lei di plui +
Vuê al è il 3 di Avrîl, si fâs la Fieste de Patrie. Fûr la bandiere dal Friûl! Mandi a ducj i furlans! Buine Fieste de Patrie!............
Chest an si davuelç ai 16 dal mês la celebrazion che e memoree l’inovâl dai 946 agns de nassite dal Stât Patriarcjâl 3 di Avrîl dal 1077: une date fondamentâl pe origjin de nestre identitât di popul furlan, dal moment che propit cheste zornade e je considerade in maniere uficiâl tant che chê de nassite […] lei di plui +
Glesie Furlane / Grop amîs di pre Toni. Program dai events pal 2023
1) Vinars ai 21 di Avrîl a lis 20.30, inte Sale Riunions di Vile Zamparo a Basilian, presentazion de gnove edizion dal libri di pre Toni “Fantasticant”.Relatôr: Roberto Iacovissi.In colaborazion cun Glesie Furlane.2) Sabide ai 22 di Avrîl, a lis 3 e mieze dopomisdì, in vie Friuli a Visepente, “5e Cjaminade libare – Pai trois […] lei di plui +


text:
Assessore Antonella Nonino, al somee pardabon che a Palaç D’Aronco e sedi rivade, biadelore, une svolte furlaniste. O vês une schirie di events, o stampais i manifescj bilengâi, un sportel simpri operatîf. Ce isal sucedût?
Ah, sì? A mi mi somee che al sedi dut in continuitât. L’assessôr Franzil, che al veve competence su lis lenghis prime, al à inviât un discors. Jo o soi lade indenant. Ma soredut: nô i crodin. I crôt jo, i crôt Honsell e dute la zonte i crôt su cheste teme. O disarès che vuê o vin volût dâ il sburt di plui su cheste teme de comunicazion, par vie che chês impuartantis che a jessin dal Comun a sedin bilengâls.
L’intindiment al è clâr e al passe ancje fûr. Te zonte “Honsell 1” alore alc nol jere clâr…
Dome cuistion di timp. Jo ai vude la fortune di scomençâ l’assessorât cuntun pont za segnât di Franzil: la viertidure dal sportel. Jo i ai dade la acelerade, ma la benzine mi le à metude lui.
La Zonte in chest ise un bloc unic?
O vin fate une riunion cun ducj i assessorâts, il sportel e o vin condividût une idee de lenghe: chê che e no à di jessi considerade tant che sierâsi, difindisi di altris culturis; pluitost, viertidure dal pont di viste turistic, culturâl e valôr economic. Lenghe e culture intune otiche di produtivitât. Te Patrie dal Friûl dal 1077 e funzionave cussì. Udin al veve une capacitât di jessi multi-culturâl za in origjin.
Pussibil che nissun tal vuestri centri-çampe si “susti” pal masse spazi dât al furlan?
Se o proponìn une vision de lenghe stîl “Braveheart”, o sarès la prime a dî “vonde”. Ma se lui al fos lât a S. Svualt al teatri Menossio, pe 47/esime Rassegne di teatri furlan, al viodeve il teatri plenon. La int nus domande une valorizazion vere, no une difese cuintri ducj e cuintri dut. Culì, un si pues sustâ se o vin une valorizazion là che si fevelìn dome fra di nô. Ma, parcè?… lui aial cualchi sentôr che no ducj sedin dacuardi?
No: ma saial il centri çampe al à tantis animis. Tal Pd, che al è un dai vuestris aleâts, par esempli, al esist un front cuintri dal furlan.
Ah, be… in chel câs, la veretât e je che… ur bruse.
Ur bruse?
Ur bruse che il teme ur sedi stât puartât vie de Leghe Nord. Sicome che il furlan al è deventât une bandiere politiche dome di une bande o crôt che chê altre bande si ribele. Cheste e je la sfide: nô o vin di fevelâ dal furlan come di une specialitât cence frazionaments, metint di bande il teme identitari di une part politiche. Se no il riscjo al è che a lassin ae Leghe di fevelâ dal furlan, cuant che a son i ultins che a varessin di fevelâ, viodût che si dismentein dal multiculturalism dal Friûl di îr. E di chel di vuê.
Par esempli, in Consei comunâl cul rapresentant de Leghe cjataiso un intindiment sul furlan?
Il pont al è cjatâ une convergjence il plui pussibil, ancje cun altris. In Consei, nô o vin Pittoni che par esempli al è un conseîr che nol è un che al pense che cheste teme e sedi sô e dome sô, in maniere esclusive. Magari al sint plui cierts temis, come chei de autonomie, considerant ancje altris incarics che al veve vût in passât. Sul furlan o ai vût bon acet ancje in Provincie, par dî.
Di Palaç Belgrât?
Lì al è evident che il teme al è tant fuart e tant sintût. Ma onestementri: no sin in concorince, pluitost la lenghe e à di sburtâ la voie di cressi tai intindiments comuns viers il Friûl.
Par esempli, cuâi?
Cumò o vin la cuistion de specialitât. Lassìn daûr lis fragmentazions, che a fasin some pierdi tant timp e rivìn ae conclusion che dome insiemit si pues sei une fuarce. ❚
Oscar Puntel
(L)Int Autonomiste / Al esam di maturitât cu lis dispensis sul nestri sîtDree Valcic
✽✽ E je une grande buse intal percors che planc a planc al è daûr a fâ l’insegnament de lenghe furlane inte scuele. Plui che une buse o podaressin definîlu un gorc che al va a pericul di gloti ducj chei si movin in chest setôr fondamentâl de nestre culture identitarie.✽✽ Si cjatìn di fat […] lei di plui +
L'Editoriâl / Risierve di valôrLeonardo Giavedoni - Buenos Aires
In ciertis tribûs o tes grandis fameis il cjâf grup al vignive nomenât patriarcje. Di solit e jere la persone plui anziane, une vuide naturâl. invezit, tal mont religjôs, in particolâr tal Orient Cristian, il patriarcje al jere un primât eclesiastic poiât su facoltâts e prerogativis che i davin une posizion di supremazie tes glesiis […] lei di plui +
Salon Internazionâl dal Libri di Turin 2023Redazion
La Patrie dal Friûl e je presinte pe seconde volte tal Salon Internazionâl dal Libri di Turin cul so mensîl, l’unic in leghe furlane e cu la sô golaine “La machine dal timp” che e vegnarà presentade vuê joibe ai 18 di Mai aes 5 sore sere tal stand istituzionâl de Regjon Friûl – Vignesie […] lei di plui +
COROT. Nus à lassâts Sergio SalviRedazion
Domenie ai 23 di Avrîl, a la etât di 90 agns, nus à lassâts Sergio Salvi, un grant amì de lenghe furlane e di dutis lis lenghis minorizadis. «Scrittore, poeta, storico delle lingue minoritarie» lu definìs la Wikipedia taliane, al è stât chel che par prin al à jevât su il vêl su la cuestion […] lei di plui +
Vuê al è il 3 di Avrîl, si fâs la Fieste de Patrie. Fûr la bandiere dal Friûl! Mandi a ducj i furlans! Buine Fieste de Patrie!............
Chest an si davuelç ai 16 dal mês la celebrazion che e memoree l’inovâl dai 946 agns de nassite dal Stât Patriarcjâl 3 di Avrîl dal 1077: une date fondamentâl pe origjin de nestre identitât di popul furlan, dal moment che propit cheste zornade e je considerade in maniere uficiâl tant che chê de nassite […] lei di plui +
Glesie Furlane / Grop amîs di pre Toni. Program dai events pal 2023
1) Vinars ai 21 di Avrîl a lis 20.30, inte Sale Riunions di Vile Zamparo a Basilian, presentazion de gnove edizion dal libri di pre Toni “Fantasticant”.Relatôr: Roberto Iacovissi.In colaborazion cun Glesie Furlane.2) Sabide ai 22 di Avrîl, a lis 3 e mieze dopomisdì, in vie Friuli a Visepente, “5e Cjaminade libare – Pai trois […] lei di plui +


text:
Mai come chest an, sierâts in cjase, i furlans si son peâts ae lôr bandiere: la acuile di aur in cjamp turchin che e à jemplât i barcons e ven di lontan, di chê dal patriarcje Bertrant, ma e à un dissen grafic definît nancje 50 agns indaûr. Il pari di cheste ridefinizion, tal 1974, al è stât un autonomist “Doc”, Zorç Jus di Tarcint. Al è stât lui che, tal mieç des bataiis dal Moviment Friûl, sot de regjie di Marc De Agostini, si è cjapât sù il caric di reinventâ in clâf plui moderne e inclusive il simbul di une identitât furlane che e voleve tornâ a pandisi cun fuarce. E soredut, cumò che la cuarantene e à sburtât ancjemò di plui a scuvierzi la bielece de nestre acuile, al è just ricognossi chest merit ae azion visionarie di om tant gjenerôs e inamorât de sô Patrie, che – in timps di dirits di autôr – vuê al podarès pretindi cuissà ce. E invezit, al è un vêr idealist e al à gust di viodi il sucès di cheste sô “invenzion”, cence rivendicâ nuie. “No mi soi mai svantât, lu ai fat dome par amôr di Patrie. Tancj mi disin che se o ves vût un euro par ogni bandiere che e svintule in Friûl e ator pal mont o sarès milionari… Ma la sodisfazion di vê tornât a dâ ai furlans un simbul par ricognossisi e vâl di plui di dut l’aur dal mont. Cuant che o viôt che i fogolârs e ducj i nestris confradis intal forest a àn adotât chest vessil, mi si incolme il cûr di gjonde”.
◆ Ma cemût ise nassude la idee di cheste gnove version de bandiere? “O jeri tornât de Svuizare, là che o jeri lât a vore tant che emigrant. Cul Moviment Friûl e cu la Clape Culturâl Hermes di Colorêt o resonavin su cemût stiçâ intai furlans il sens de lôr identitât, e un aspiet une vore impuartant al jere chel di cjapâ il lôr imagjinari, scomençant dai simbui. La bandiere de Filologjiche che e ripropon la cussì clamade acuile di Bertrant, e jere pôc adate a chest intindiment. Chê de Provincie di Udin, po, e veve cjâf di copasse e cuel di zirafe: ma o soi partît di li par fâ un dissen che al fos plui tratîf e inmagant. In sumis, plui popolâr”.
◆ E il risultât lu vin sot dai voi, sui barcons des cjasis e sui profîi social di ducj. “Mi soi visât daurman che me vevin robade. Dopo pôcs mês, o ai viodût a vendi spilutis e maiutis a Lignan cul gno dissen. Mi vevin conseât di fâ cause, ma pierdi timp e bêçs cui avocats no jere robe par me”. Ancje parcè che la finalitât de sô creazion no jere sigûr chê di fâsi siôr: “e jere chê di tornâ a fâ sù une identitât, no chê di tirâ palanche”.
◆ De Agostini stes al memoree cemût che “la prime ocasion di doprâ cheste bandiere in maniere massive e fo la prime Fieste de Patrie, ideade di pre Checo Placerean. In chest event che il Moviment Friûl al organizà ai 3 di Avrîl dal 1977, par marcâ un gnûf inizi par un popul che al tornave a nassi des maseriis dal taramot. A chê fieste autoconvocade, a jerin stâts invidâts ducj i sorestants ma no si è fat viodi propit nissun”.
◆ Il timp, dut câs, al è stât galantom. Tal cjâf e tal cûr dai furlans, in chescj agns la Fieste e la bandiere a àn vuadagnât un puest di gale, e un afiet che nancje la cuarantene e je rivade a smamî. Propit par chest, al covente che la nestre int e ringracii e che no dismentei cui che ur es à regaladis. ❚
Zorç Jus, l’inventôr de nestre bandiere di vuêW. T.
Mai come chest an, sierâts in cjase, i furlans si son peâts ae lôr bandiere: la acuile di aur in cjamp turchin che e à jemplât i barcons e ven di lontan, di chê dal patriarcje Bertrant, ma e à un dissen grafic definît nancje 50 agns indaûr. Il pari di cheste ridefinizion, tal 1974, al è stât un autonomist “Doc”, Zorç Jus di Tarcint. Al è stât lui che, tal mieç des bataiis dal Moviment Friûl, sot de regjie di Marc De Agostini, si è cjapât sù il caric di reinventâ in clâf plui moderne e inclusive il simbul di une identitât furlane che e voleve tornâ a pandisi cun fuarce. E soredut, cumò che la cuarantene e à sburtât ancjemò di plui a scuvierzi la bielece de nestre acuile, al è just ricognossi chest merit ae azion visionarie di om tant gjenerôs e inamorât de sô Patrie, che – in timps di dirits di autôr – vuê al podarès pretindi cuissà ce. E invezit, al è un vêr idealist e al à gust di viodi il sucès di cheste sô “invenzion”, cence rivendicâ nuie. “No mi soi mai svantât, lu ai fat dome par amôr di Patrie. Tancj mi disin che se o ves vût un euro par ogni bandiere che e svintule in Friûl e ator pal mont o sarès milionari… Ma la sodisfazion di vê tornât a dâ ai furlans un simbul par ricognossisi e vâl di plui di dut l’aur dal mont. Cuant che o viôt che i fogolârs e ducj i nestris confradis intal forest a àn adotât chest vessil, mi si incolme il cûr di gjonde”.


text:
Cun Setembar o sin jentrâts tal novesim mês di spiete pe aprovazion definitive dal passaç di Sapade-Plodn al Friûl. Il sît internet dal Senât al continue a presentâ lis propuestis di leç “De Monte” e “Bellot” fermis, bramosis di jessi esaminadis de Comission Afârs Costituzionâi dal Senât che si spere, cumò che la riforme de Costituzion e je stade aprovade in prime leture, e vedi timp par ricjapâ in man la cuistion dal paîs dal Cjadovri che al spiete dal 2008 la gnove Regjon. Stes discors al vâl ancje par Cint, in chest câs i mês di spiete a son “dome” cinc.
Come in dutis lis robis che a son sintudis però la fuarce di volontât par otignî l’obietîf finâl al pues rivâ a sfuarçâ i blocs de burocrazie e lis gjambadoriis. Par esempli il comun di Cint traviers dal so vicesindic Alessandro Coccolo, al sta lavorant par promovi une intese tra Venit e Friûl-VJ in fat di sanitât. Ai presidents Zaia e Serracchiani si à domandât che tal contest de riorganizazion de ufierte sociosanitarie, si slargi l’ambit teritoriâl fasint lavorâ insieme sedi i Ospedâi di Puart, San Donà e Jesolo, sedi chei di Sant Vît dal Tiliment, Pordenon e Tisane, in maniere tâl di frenâ la mobilitât des personis che a àn dibisigne di curâsi e che si spostin dal Venit orientâl viers la nestre Regjon. Si trate di un fenomin naturâl che no si pues dal sigûr pensâ di contrastâ ma al sarès logjic compagnâ e gestî in maniere corete. ❚
Il Cjargnel
VIERS IL FRIÛL. Pocjis gnovis sul front di Sapade e Cint............
Cun Setembar o sin jentrâts tal novesim mês di spiete pe aprovazion definitive dal passaç di Sapade-Plodn al Friûl. Il sît internet dal Senât al continue a presentâ lis propuestis di leç “De Monte” e “Bellot” fermis, bramosis di jessi esaminadis de Comission Afârs Costituzionâi dal Senât che si spere, cumò che la riforme de Costituzion e je stade aprovade in prime leture, e vedi timp par ricjapâ in man la cuistion dal paîs dal Cjadovri che al spiete dal 2008 la gnove Regjon. Stes discors al vâl ancje par Cint, in chest câs i mês di spiete a son “dome” cinc.


text:
(tierce pontade)
[…] Lis ativitâts de Associazion
Pre Checo al capì che al jere urgjent vê in man i struments necessaris par domandâ ce che di dirit nus spietave e par pretindi pari dignitât. “Un popul cence la Bibie al è come un om cul cjapiel in man” che al domande la caritât.
Lui si metè di buinevoie a tradusi i tescj biblics, a lui po si zontà pre Antoni Beline che i tocjà il compit di completâ il grant lavoron, cul supuart di cualchidun dal nestri grop.
Che la gjerarchie e fos frede e indiferente lu dimostre il fat che la prime edizion de Bibie e fo publicade dal Editôr Ribis che al firmà il contrat cui tradutôrs tal 1979, ma no de Diocesi. Cheste e rivà plui tart tal 1997, come simpri adatantsi a robis fatis. E, co il Stât cu la leç 482 dal 1999 al legjitimà ancje il furlan, si publicà il Lezionari festîf, cu la aprovazion de Congregazion pal Cult de Sante Sede.
Daurman si metè man a la traduzion dal Messâl che al è ancjemò in spiete de aprovazion di bande de CEI.
In chestis iniziativis uficiâls voludis ormai des diocesis dal Friûl, o sin stâts presints e atîfs te comission interdiocesane pe publicazion dai tescj liturgjics. Se al larà a bon fin il Messâl, o varìn di meti man ai Sacraments e Sacramentâi.
Nus pâr impuartant marcâ un sussidi indispensabil che o vin curât pe liturgjie e che e rivuarde il cjant liturgjic. O vin publicât il libri Hosanna, che al à une discrete racuelte di cjants cu la musiche recuperade in buine part des melodiis patriarcjinis. Chestis musichis a àn compagnât par secui lis nestris liturgjiis e a stavin scomparint parcè che mai codificadis, tramandadis di simpri dome oralmenti. Melodiis salvadis in extremis cun tescj trasliterâts po par furlan. O vin di dâ merit a pre Sef Cjargnel, che al à fat tai agns 60-70 dal secul passât un lavôr straordenari di regjistrazion dal vîf. Chestis melodiis liturgjichis no àn nissun savôr di cjançonete, ma a mantegnin une struture e une ande mistiche, contemplative, naturalmetri corâl, puartant a cjantâ spontaneamentri a plui vôs. O pensìn che al sedi stât fat un grant lavôr che al dà, o al varès de dâ, plui dignitât a lis nestris celebrazions. Magari cussì no ancje la liturgjie culì in Friûl e je ormai invadude di une fulugne di cjants masse dispès puars e banâi tant pe musiche che pes peraulis. E no lu disìn dome nô! Inveziti nestris tesaurs, lis nestris perlis lis vin butadis in bande e sbeleadis. Pecjât!
Dongje di chescj impegns grancj pe fadie e pal timp che a àn domandât e pal valôr impuartant che a compuartin, Glesie Furlane in chescj agns e à ancje publicât passe 100 titui di libris cuasi ducj par furlan e, in diviersis ocasions e à elaborât une vincjine di documents.
Altris informazions si puedin cjatâ sul sît www.glesiefurlane.org. Decisive e je stade la nestre colaborazion cu la ARLEF tal 2011 pe leture continuade de Bibie. […] ❚ (al va indevant)
pre Roman Michelot
GLESIE FURLANE: 40 agns di impegn pe lenghe e culture furlane. Tierce pontade............
(tierce pontade)


text:
Sclesis di sience e tecnologjie
“Sclesis, cinc minûts di sience e tecnologjie” e je une trasmission radiofoniche realizade di Marco Tempo, in colaborazion cu la Societât Sientifiche e Tecnologjiche Furlane, pe RAI regjonâl dal Friûl Vignesie Julie.
“Sience e tecnologjie in sclesis radiofonichis par svicinâsi a lis leçs che a guviernin il nestri mont e a lis creazions da l’inzen che a smicjin a fâ cressi il progrès de umanitât. Si fevele di machinis e di stelis, di bateriis e puints” (dal sît de RAI regjonâl dal Friûl Vignesie Julie)
Se tu âs pierdût cualchi pontade, tu puedis tornâlis a scoltâ e ancje discjamâlis dal sît de RAI Friûl Vignesie Julie.
Par scoltâ e discjamâ lis pontadis ladis in onde fin cumò diretementri dal sît de RAI, frache chi sot.


text:
Chel dal formadi
Rivaraial il surisin a mangjâ il formadi? Jude la sô golosetât e spache i modons. Un zûc di abilitât facil e divertent e vincjecuatri nivei di sfide che a judin il to frut a resonâ su lis secuencis di events colegâts.
Simon
Il zûc dal memory plui classic: visâsi une secuence cressinte di notis e colôrs, insiemi cui personaçs di Ghiti. Perfet par esercitâ la memorie e la orele musicâl.
Bombons
Discuvierç e gjave vie lis cubiis di cjartis su la taule. Un berdei divertent su plui nivei par esercitâ la memorie visive.
Mâl dal modon
Fâ sù un gratecîl nol è facil! Controle la grue e met un sore di chel altri i plans dal palaç fin a passâ la atmosfere. Un zûc facil, che al vûl miorâ la coordenazion voli-man.
Beharzion VR
Realizât cu la colaborazion dal Istitût Bearzi e programât dal student Gabriele Casco, Beharzion VR al simule i videozûcs arcade dai agns Otante. Realizât in three.js, al è visibil ancje cui visôrs di realtât virtuâl, là che la esperience e je plui emozionante.


text:
La venerazion di Sant Jacum
Cuant che e salte fûr une cjacare sul plevan, ancje i plui catolics a disin suspirant che «di nuie nol ven nuie» e «se la int e cjacare, alc di vêr al scuen jessi». O ai aplicât chest principi ermeneutic vonde discutibil e pericolôs ancje ae storie di Sant Jacum e al à funzionât. Tal sens che i muarts de plêf di Sant Martin, par vieri, ju soteravin su la mont di Sant Pieri a Zui, glesie mari dal cjanâl. E la mont di Sant Pieri e je te stesse direzion di Sant Jacum, viers soreli a mont. Facilmentri a àn dât dongje une tradizion sintude a une esperience vivude.
O ai volût fâ a pît il percors dai muarts e mi soi intivât in doi lûcs cuntun toponim significatîf: la Polse dai muarts, là che a poiavin la casse prime di frontâ la rive plui grivie, e la aghe de Crete dai muarts, là che la int e leve a distudâ la sêt intant de polse. Però al fâs pensâ che la nestre int, lontane mil miis dai grancj flums di pelegrins pe Galizie, e vedi tignude cussì vive e cussì gjeneralizade la tradizion e la devozion di Sant Jacum. Intune biele publicazion dai 15 di Mai dal 1982, buride fûr de associazion «Amici di Venzone» in ocasion dal restaur de vecje glesie di Sant Jacum e Ane, a son ripuartâts doi studis profonts e stimolants. Il prin lu à dât dongje il prof. Remo Cacitti, di Vençon, intitulât: «Un ‘Figlio del tuono’, Tradizioni cristiane antiche su Giacomo il Maggiore (sec. I-III)». Al trate dal non di Jacum tal GT, dai rapuarts tra Jesù e i zelotis, dai pas dal vanzeli là che si fevele di Jacum il Maiôr fi di Zebedeo e di Salome e fradi di Zuan e al finìs cul martueri di Sant Jacum par mans di Erode Agripe, tor il 42 d. C. Il secont al è di Alessio Persiç e al à par titul: «…Fo fata questa benedeta glesie di Messer Sant Jachumo…». «La venerazione dell’ apostolo Giacomo nella Chiesa aquileiese e in Friuli». Al trate de venerazion di Sant Jacum, partint dai lunaris e dai Santoriâi, dai lûcs là che si venerave chest sant, dai pelegrinaçs e des fraternis. Al finìs cu la tradizion popolâr e cui «titui» dal Friûl.
Curiose e je la storie di Svualt Nadale, marcjadant di Sudri che, insieme cuntun compagn, al à fat l’avôt di Sant Jacum, Rome e Laurêt, strissinant une grande crôs e tornant a cjase dal 1784, dopo doi agns di tribulazions. La crôs e je restade picjade sù pal mûr par 55 agns, fin che un grant fugaron al à arsinide la cjase, lassant intate la crôs. Cheste crôs e jere tant cognossude e venerade che un paularin, Pieri Del Negro di Vile di Mieç, le veve viodude in sium e si è fat fâ une copie identiche par puartâle ancje lui in pelegrinaç a Maria Cell (Mariazell). Intant che al prontave la copie, le veve metude te cjamare e la int e leve in procession «per baciarla, ed adorarla fin tanto, che fu levata, ed ancor le andavano molti dietro».
No vin di pensâ che cheste int e fos dute interdete e stupidele, parcè che i stupits no lassin chei sflandôrs di cjasis e di glesiis e di produzion artistiche e nancje chel meracul che si clame artesanât cjargnel, cun a cjâf Jacum Linussio.
Ma la nestre brame di lâ a Sant Jacum no partive dome di Missêr Lavoreben. E voleve continuâ e completâ il grant pelegrinaç dal an passât in Tiere Sante. Di fat al è stât a Jerusalem che nus è vignude la idee, forsit intun moment di strachetât, di lâ ancje in Galizie, par jessi in regule cu la tradizion de Ete di Mieç.
Al jere ancje il gust di stâ insieme. Di fat i nestris pelegrinaçs a vegnin ben ancje se o vessin di lâ a Cjanùs parcè che aromai si cjatìn di masse agns e o fevelìn dibot simpri des robis che nus stan a cûr, che a son glesie, Bibie, int, culture. Par chel o podìn fâ pelegrinaçs ancje su la coriere parcè che o sin in sintonie spirtuâl. E il stâ insieme une setemane al devente une sorte di esercizis spirtuâi ancje se si rît.
A chestis resons jo o zontarès ancje une simpatie profonde dopo che o vin tacât a resonâ su lis lidrîs judeus-alessandrinis de glesie aquileiese. Al pues jessi un discors stupit, a distance di vincj secui, però al somee di sintîsi plui a cjase a Sant Jacum o magari a Alessandrie di Egjit che no a Rome, parcè che nus somee di vê plui parintât cun Jacum che no cun Pieri.
A proposit di chest pluralisim straordenari de glesie primitive, nus faseve notâ il prof. Paolo De Benedetti di Milan che, intai prins timps de glesie, in cuatri gjats a àn scrit cuatri vanzei e a vevin cuatri eclesiologjiis (Pieri, Pauli, Jacum e Zuan). Cumò che o sin sul miliart e sparniçâts par dut il mont e cuntune pluralitât inimagjinabil di culturis e di sensibilitâts, o vin un vanzeli sôl e salacor nancje chel, parcè che o vin dome i pronunciaments dal pape e de curie romane.
pre Antoni Beline
I CLASSICS – 10. SANT JACUM, LÀ CHE AL FINÌS IL MONT............
La venerazion di Sant Jacum


text:
“La Patrie” no je dome un gjornâl, e je une comunitât. Lu conferme la biele partecipazion di une vore di int ai incuintris “sot dal tei” che chest Istât ator pal Friûl e sta tirant dongje interes e voie di discuti lis prospetivis dal nestri avignì. Come che a fasevin i nestris vons al timp des viciniis, dantsi dongje tai moments dificii par condividi ideis, poris e mieçs par la indevant, cussì i letôrs, i aministradôrs e la int plui varie nus àn rispuindût e a àn sielzût di pandinus dute la lôr braure di jessi furlans ma ancje i dubiis e lis incognitis su ce che al vignarà. Graziis di cûr a ducj voaltris e ai Comuns che nus àn dat acet: di Cjarlins a Cormons, di Merêt a Cjopris e Viscon, di Cuar di Rosacis a Tumieç, di Glemone a Tavagnà, di Pavie a Spilimberc.
◆ O continuarìn a cjatâsi fintremai a Setembar ancje parcè che i fats nus mostrin che l’esistence stesse dal Friûl e dai furlans par tancj no je cussì clare. Lu dimostre il gnûf logo “Io sono FVG” che la Regjon e à mandât indevant e che Dree Valcic al comente chi a flanc. No varessin mai pensât di deventâ une agjenzie di marketing ma chi parsore us fasìn viodi il logo che Dree Venier al à prontât tic e tac in rispueste ae porcarie negazioniste (paiade cun bêçs publics) che e innee l’identitât dal Friûl (e ancje di Triest) intun magma indiferenziât cence sens e cence storie. Il nestri logo al à vudis centenârs di condivisions: chel de Regjon dome polemichis.
◆ Par nestri cont al è clâr il dissen: svuedâ il Friûl de sô identitât e de sô rapresentance, e tornâ a rindilu margjinâl come che al è stât tantis voltis te sô storie e come che al jere fintremai ae fondazion de Regjon autonome. No si spieghe in altre maniere il cidinôr totâl su la cuistion dal referendum sul tai dal numar dai parlamentârs, che si davuelzarà ai 20 di Setembar. Sot dal ombrenon chest Istât si vares di fevelâ (invezit dut al tas) de riduzion di 630 a 400 dal numar dai deputâts e di 315 a 200 di chel dai senatôrs, cuntun sparagn di 57 milions par ogni an: leç che e à di jessi confermade parcè che e cambie la Costituzion, ma par nô furlans e cambie ancje la consistence de nestre rapresentance politiche in Parlament. O lassarìn par strade 5 deputâts (i 13 di cumò a laran a ridusisi a 8 ) e 3 senatôrs (fin cumò a son 7); il 40 par cent dai rapresentants dal teritori regjonâl al larà a sparî. Trent e Bolzan, te gnove configurazion, a pierdaran dome un senatôr. Come al solit, a difindaran la lôr comunitât miôr di nô. Ancje la Basilicade, tra lis Regjons che a pierdin plui senatôrs, e à pontât i pîts e e à fat ricors ae Cort Costituzionâl par sospindi il referendum, pe grave lesion ae rapresentance de sô int che la gnove leç e larès a introdusi. La Regjon Friûl-Vignesie Julie invezit e tas, come se vê o no vê il 40 par cent di parlamentârs di mancul e fos une robe di nissun cont. Come se a fossin purcits contents di deventâ persuts… i politics furlans si preparin a la estinzion, cence sunsûr. E i furlans no somein vê masse voie di protezi la categorie. Cuisà parcè? ❚


text:
D
Il D(di) al è il cuint segn dal alfabet furlan.
Storie[cambie | modifiche il codiç]
Il simbul de letare al derive dal alfabet semitic Dalet, che probabilmentri e stave a significâ un pes o une puarte. In chest alfabet, e di conseguence tai alfabets grêc e latin, il simbul al jere pronunciât /d/, invezit tal etrusc al jere un sun superflui, ma dut câs mantignût.
La letare minuscule, d, e derive di chê maiuscule, svilupade gradualmentri dal ûs de grafie a man.
Altris significâts dal D[cambie | modifiche il codiç]
Chimiche[cambie | modifiche il codiç]
- D al è il simbul dal deuteri
Fisiche[cambie | modifiche il codiç]
- D al è il simbul de diotrie
Matematiche[cambie | modifiche il codiç]
- D al significhe 500 te notazion matematiche latine
Medisine[cambie | modifiche il codiç]
Metrologjie[cambie | modifiche il codiç]
- d al è un prefìs ch'al stâ a significâ 1/10
Musiche[cambie | modifiche il codiç]
- D al è la note musicâl re pe notazion doprade tai pai di lenghe inglese o todescje
Traspuarts[cambie | modifiche il codiç]
- D al è la targhe automobilistiche internazionâl de Gjermanie


text:
Numar di masse
Il numar di masse (A), clamât ancje numar di masse atomiche (di no sconfondi cul numar atomic (Z)) al è il numar dai nucleons (protons e neutrons) in un nuclei atomic. Il numar di masse al è unic par ogni isotop di un element, e al è indicât sei daspò dal non dal element, sei scrit parsore a çampe dal simbul dal element. Par esempli, il carboni-12 (12C) al à 6 protons e 6 neutrons. Il simbul complet dal isotop al à ancje il numar atomic (Z) scrit a çampe dal simbul dal element, juste sot dal numar di masse: . Cheste ultime notazion no je usade di frecuent, par vie che e ten informazions ridondantis.
La difarence jenfri il numar di masse e il numar atomic e dà il numar di neutrons (N) tal nuclei: N=A−Z.
Par esempli: il Carboni-14 al è creât dal Azôt-14, che in origjin al à 7 protons (p) e siet neutrons, par mieç di un rai cosmic che al tramude un proton intun neutron. Par chest, il numar atomic al cale di une unitât (Z: 7→6) e il numar di masse al reste l'istès (A = 14), tantetant, il numar di neutrons al aumente di 1 (n: 7→8).
- Prime: Azôt-14 (7p, 7n)
- Dopo: Carboni-14 (6p, 8n).


text:
Benedet, daspò di agnorums in Australie come emigrant, al fasè la valîs par tornâ a cjase. In dut chel timp nol veve cumbinât un gran che. Cu la fevelade dal puest: Diu nus vuardi e cussì ancje cul rest, al viveve ae zornade. A un ciert pont si ricuardà di chê frase che e dîs ”li che si nas ogni jerbe e pas,”dit e fat al jentrà intune agjenzie di viaçs fasint il biliet.
Rivât tal paîs si cjalà ator, nol cognosseve cuasi nuie e nissun, cuant che i domandavin:
– Cui sêstu?
– Gno pari e mê mari a jerin…
– Ah!! sì sì, mi visi di lôr, cemût stano?
– A stavin, ma cumò no stan plui – al rispuindeve.
A planc a planc si metè tal tiessût di chê comunitât. Al timp, al scomençà a butâ jù dôs peraulis cun Rosute, no tant zovine, ma ancjemò fantate. In passât e veve vût pretendents, ma rivâts al pont di dî di sì, jê no voleve lassâ sô mari e lui nol voleve lâ cuc.
Sul amont di une domenie, Rosute, gnervose, e spietave a Benedet. L’om, che al voleve cognossi sô mari al rivà pedalant une biciclete vude a prestit. La femine lu scuadrâ dal dret e dal ledrôs e subit lu comparà cui doi fîs mascjos, che jessint plui zovins di lui, si jerin bielzà sistemats e ae grande.
Benedet e une valîs a lerin a vivi cun lis dôs feminis. Daurman si lu viodè un om di buine uce, za che al cjapà in man lis redinis dai lavôrs agricui. Ae mari i vignì ben la presince di chest om cun snait, za no veve plui bisugne di mêti lis mans te sachete par paiâ i fameis che le judavin tes facendis.
A ore di cene si ripeteve il stes rituâl, sô madone tra bocjade e bocjade e mugugnave, nuie i leve ben e e tacave boton par cualsisei monade. Benedet prin di sentâsi si meteve dal bombâs tes orelis e al mangjave in pâs. Rosute lu cjarinave cun la cjalade. – Parcè saraie cussì mê mari? – si domandave.
Une dì Rosute e sintì une berghelade che e vignive de stale, sô mari e jere colade dentri de trombe dal toblât butant jù dal fen. Rosute e clamà subit i doi fradis, par fevelà sul dafâ, un pâr di oris daspò a rivarin compagnats des lôr feminis, a condusivin des grandis machinis, e e jere la seconde volte che lis brûts a viodevin in muse ae lôr madone.
– Mamma, mamma cara come sta? – a diserin insiemi.
Daspò di fevelâ e discuti, il parê dai doi matrimonis al fo che une cjase di ricovar al jere il puest plui adat.
– Vedrà mamma, che lì si troverà bene.
Benedet che nol veve dit cheste bocje e je mê, al molà un pugn sore la taule disint:
– Porco boie, la mame no si môf di ca.
Lis dôs machinonis a partirin sgomant.
di Galliano di Buenos Aires
#1***


text:
Multimedia
Lis preferencis Multimedia a controlin lis impostazions audio e video dal sisteme. Chestis a spaziin da lis ativitâts cuotidianis come regolâ il volum, a finiduris avonde di bas nivel che a la plui part dai utents no ur covente. Lis variis impostazions a son metudis dongje in categoriis.
Impostazions audio
Tal câs che il to computer al vedi plui di une interface audio, tu puedis sielzi la, e cuâl doprâ. Tal câs râr che alc al fasi lâ fûr dai binaris il sisteme audio/video, prove .
Cu la casele di selezion tu puedis ativâ. Chest al zonte une piçule icone ae guantiere dal Deskbar:
Un clic di çampe su la icone te guantiere al fâs vignî fûr un cursôr pal volum che al controle la jessude principâl. In alternative, ancje doprant la rudiele dal mouse su la icone al cambie il volum. Come che tu puedis viodi, cu la piçule Mantie dal replicant in bas a diestre, tu puedis integrâ il cursôr, par esempli sul Scritori.
Un clic di diestre al vierç un menù cu lis scurtis aes, e par vierzi il .
Mixer audio
Il mixer audio ti permet di controlâ il volum di diferents flus audio tal sisteme, p.e. la jessude audio des aplicazions che a son in esecuzion in chest moment.
Achì o viodìn la jessude principâl e i cursôrs dal volum, dal MediaPlayer che cumò al è in esecuzion e di un zûc che al sta doprant l'audio SDL. Cun chei cursôrs tu puedis miscliçâ la lôr jessude audio in mût tâl par esempli che il sun dal zûc nol moresti la musiche che e rive de liste di riproduzion dal MediaPlayer.
I doi pomei dai cursôrs a rapresentin la part di çampe e di diestre sal sun stereo. Di solit si movin adun, ma tu puedis controlâ il belançament spostant dome un dai doi, cul boton diestri dal mouse.
Dopre la casele di selezion par cidinâ un flus.
La schedee furnìs principalmentri impostazions di bas nivel:
Tra ducj chescj parametris pe finidure di bas nivel — che probabilmentri tu sperimentarâs dome se Haiku nol supuarte dal dut il to hardware audio subite cence meti mans — e je cualchi impostazion che ti podarès interessâ.
HD audio (il non al dipent dal hardware)
Chi al è dulà che il mixer audio al viôt dai diviers flus audio che a passin par Haiku, chest al controle la jentrade/jessude fisiche.
Chi a son trê schedis:
Si scugne dî che chestis impostazions sui nivei hardware a puedin someâ un pêl a slas...
Haiku al sonde l'hardware e al prove a dâ un sens a ce che i torne. Al è pussibil che tu viodedis plui cursôrs duplicâts cu la stesse etichete e vie indenant. Tu varâs di sperimentâ un pôc par cjatâ chel che tu stâs cirint.
MIDI
Lis impostazions MIDI a mostris ducj i SoundFonts instalâts, vâl a dî lis definizions dai struments musicâi. Al baste che tu selezionis un che ti plâs. Fasint dopli clic suntune vôs, e ven vierte la sô cartele gjenitôr/superiôr.
Tu cjatarâs un pôcs di SoundFonts in HaikuDepot; chescj a vegnin fûr in automatic dopo la instalazion. Pai SoundFonts discjamâts dal web al è necessari che tu ju spostis a man su /boot/system/non-packaged/data/synth/ (o l'ecuivalent pe jerarchie in Home, viôt l'argoment Disposizion dal filesystem).
Impostazions video
Se il to hardware e driver al è supuartât, tu puedis selezionâ la
Come cu lis impostazions audio, fasint clic su al podarès comedâ cualchi strani sangloç.


text:
La manifestazion dai 26 di Lui e stabilìs che il moviment des tendopolis al è aromai madûr, bon tant di mobilitâ int che di elaborâ strategjiis e programs par so cont, mantignintsi dal dut autonom di partîts e di ogni gjenar di rapresentance istituzionâl.
In Avost, chel che al jere il Coordenament des tendopolis di Glemone al devente un Coordenament dai Paîs taramotâts, slargjantsi a dute la Furlanie scjassade dal Orcolat. Sclaride la sostanziâl autonomie dal moviment, si tache ancje a sanâ la sbregadure cui sindicâts, che si rangjaran a fâsi plasê un rûl subalterni di front ae centralitât dal Coordenament. A part il gjornalut locâl (chel che si clame “venit”) che al continue a ignorâ dal dut lis ativitâts dal Coordenament, chest al è aromai un sogjet politic che di chel no si pues fâ fente di nuie. In Consei regjonâl, il sociâl democratic Lucio Lonza al dîs mont e net, ai 31 di Avost, che lant indenant cussì al nassarà un “partît des tendopolis” in totâl oposizion a ducj i partîts dal arc costituzionâl. E soredut, no si puedin ignorâ lis ocupazions e i volantinaçs dilunc la Tresemane, e il fat che ai politics ur fos simpri plui dificil vignî tes tendopolis a mostrâ la muse.
Chei che a jerin dentri tal Coordenament ti contin che a salvâ la Regjon a son stâts dome i taramots di Setembar. In efiets, dopo de manifestazion dal mês di Lui, a son passâts altris doi mês e il grant probleme de sistemazion invernâl nol è stât frontât. Forsit pardabon la Regjon no viodeve la ore di parâ vie ducj par vê la man plui libare, forsit semplicementri no je rivade adore a fâ lis robis. Il fat al è che, ben prime dai taramots di Setembar, a àn scugnût insediâ di gnûf il comissari straordenari Zamberletti che al veve molade la vore un volte finît il so prin mandât leât ae emergjence di Mai.
Che lis robis no stessin lant ben, e che la int a ’nt ves plens i bregons des cjacaris dai politics, si jere capît ben clâr ai 4 di Setembar, cuant che il Prin Ministri Giulio Andreotti al jere vignût in visite ae zone taramotade. “Che ne sai di noi, Andreotti?” al titolave un volantin dal coordenament dai paîs taramotâts fat pe ocasion, e cheste domande je àn tirade fûr dapardut dulà che si fermave, di Tarcint a di là da la Aghe e dilunc dute la Tresemane. A Glemone al veve di lâ te caserme Goi Pantanali, pe memoreazion dai alpins che li dentri a jerin muarts. Fûr al à cjatade la int invelegnade che i berlave di dut e, pôc dopo il so passaç, e jere rivade la machine dal Arcivescul Battisti. Ancje lui lu spietavin te caserme, ma la int lu ferme e i domande se al vûl lâ dentri cui papavars o restâ alì, cu la int sierade fûr. Lui al smonte e al cjacare cuntun uficiâl di vuardie, proponintsi tant che garant di une delegazion di taramotâts. L’uficiâl al va a cjapâ ordins ma nol torne plui. E alore il Vescul al dîs “e allora non entro nemmeno io”. Finide la celebrazion cui alpins, Andreotti al scjampe pe braide, dopo vê fat taiâ la rêt di cente de caserme, e invezit Battisti al reste difûr cu la int, e al jentre par simpri tal cûr di tancj furlans. Andreotti al va a finî a Osôf e alì no svolin dome porcons e slogans: ancje un modon al svole sul baûl de auto blu. Chest al jere il clime, prin che i taramots a sdrumassin jù dut e a fasessin scjampâ la int aromai cu la schene spacade, cence plui fuarce di fâi cuintri ae disperazion.
A Setembar si sdrume ce che a nol jere lât jù in Mai. Chest al vâl par dut il lavôr fat tai cantîrs de ANA, cun tante buine volontât e pôc sintiment (viodûts i risultâts), ma al vâl soredut pe capacitât de int di fâsi coragjo e di resisti. Il poç di indulà che a vevin tirade fûr la fuarce par ricjapâsi dopo il taramot dai 6 di Mai, al è aromai vueit di front a un gnove schirie di taramots aes puartis dal Autun. Di chi indenant, il moviment al devente une altre robe: vignint a mancjâ la vite comunitarie, ben planc, in tante int, e tache a passâ la linie dal “ognidun par se”.
E alore, bisugne contâ di une ricostruzion che e à vude la sô Vierte tes tendopolis, tes assembleis, te autogjestion e, come che cualchidun al à dit, te anarchie, ma che dopo si è maduride tal clime dut mudât dal Autun e dal Invier passâts a Lignan, a Grau o cuissà dulà, dopo vê scugnût scjampâ vie e molâ dut. Ma chel biel principi, cul so Istât sfolmenant ancje sot de ploie, al à vût il timp di slontanâ i piês fantasimis (il Belice, la “Grande Udine”) e di segnâ il troi che, ben o mâl, il Friûl al à cjalcjât. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)
CUINTRISTORIE DAL TARAMOT. Otave pontade. Peraulis e modons............
La manifestazion dai 26 di Lui e stabilìs che il moviment des tendopolis al è aromai madûr, bon tant di mobilitâ int che di elaborâ strategjiis e programs par so cont, mantignintsi dal dut autonom di partîts e di ogni gjenar di rapresentance istituzionâl.


text:
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl
Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une iniziative nassude “dal bas”: lis strategjiis macroregjonâls. Di fat, lis “macroregjons” a son cuadris politics fats sù principalmentri di guviers regjonâi che a condividin problemis e potenziâi comuns. Un esempli pratic al ven de macroregjon dal mâr Baltic, la prime a jessi stade istituide tal 2009. L’incuinament de aghe al è stât la suste che e à sburtât lis regjons ator dal mâr a metisi adun par cjatâ une soluzion comune. Dopo, i aministradôrs a àn presentât il plan a Bruxelles e, cul jutori dai europarlamentârs de aree, lu àn disvilupât e formalizât intune macroregjon. Cussì, la UE e à inserît la politiche macroregjonâl inte suaze de politiche di coesion. Plui o mancul lant daûr di cheste traietorie, altris regjons ator de Europe a àn fat compagn e a son nassudis la macroregjon dal Danau tal 2011, la macroregjon Adriatiche-Joniche tal 2014 e la macroregjon Alpine tal 2015. Il model al è simpri chel: un “pat” cun Bruxelles che al dîs no budgets ad hoc, no finanziaments – ven a stâi che si fâs dut cui bêçs a disposizion des regjons – e no struturis gnovis tant che segretariâts dedicâts.
◆ In dut chest, il Friûl al conferme la sô vocazion di “cûr de Europe” e al è cjapât dentri su doi plans. Di une bande cun EUSAIR, la macroregjon adriatiche, e di chê altre cun EUSALP, la macroregjon Alpine. La prime e coinvolç dutis lis regjons adriatichis, chês balcanichis e chês talianis fintremai te Pulie, cun di plui Basilicade, Calabrie e Sicilie. I obietîfs e son la pescje, la tutele dal mâr e i traspuarts. La seconde, invezit, e je une vere fuarce di impat in Europe: 48 regjons alpinis de France ae Slovenie, 80 milions di abitants e 3 mil miliarts di PIL anuâl. Chê e je cence dubi la plui omogjenie in tiermins di ricjece e di benstâ. Però e à ancje problemis articolâts tant che lis disparitâts teritoriâls jenfri citâts e valadis. La macroregjon danubiane e tache juste dongje, in Slovenie. Cheste posizion incrosade e je pardabon uniche, e poche le vocazion europeane dal Friûl, e e meretarès une riflession profonde. Ma il dubi che a Triest dut chest al sedi sù par jù discognossût al è fuart, soredut confrontant la sumiere di cheste zonte cul dinamisim di Illy o ancjemò prime cu la Comunitât di Lavôr “Alpe-Adria”. ❚


text:
Avost – PRIME PAGJINE. EDITORIÂL – La regjie uniche che e cope il teritori / IL COMENT. Metodi Rosolen. La Fondazion che e mande a fonts la Universitât / PAGJINE 2 – Cemût fevelâ la marilenghe aes bestiis / Plui furlan in Rai, ducj dacuardi. Dopo de mozion, cumò si spietin i fats / (L)INT FURLANE. Il Friûl te epoche dai monsons / PAGJINE 3 – La tierce corsie de A4 che e feveli ancje par furlan / PAGJINE 4 – INCHIESTE: R/ESISTI IN MONT. Intun sens di comunitât ricjatât, la clâf par un svilup pussibil / L’avignî de mont furlane al passe pes rêts di solidarietât / PAGJINE 5 – INCHIESTE: R/ESISTI IN MONT. Esperiencis e buinis pratichis intune mape digjitâl. Une rispueste concrete aes dibisugnis de int | Di man in man | Fameis adun / PAGJINE 6 – Dai roncs laboratoris di biodiversitât a nassin vins “rivoluzionaris” / PAGJINE 7 – INTERVISTE. La gnove regjine di spade e ven dal Friûl / PAGJINE 8 – CATALOGNE. Provis di dialic tra Barcelone e Madrid / SLOVENIE. Ambient, culture, infrastruturis. Strategjie comune cul cluster transfrontalîr / AUSTRIE. Fin a 12 oris di lavôr in dì. Guvier de bande dai “parons” / PAGJINE 9 – Lenghe furlane protagoniste in Frisie / PAGJINE 10 – Tai festivai dal teritori il Friûl al è: baste cirîlu ben… / I LIBRIS SIMPRI BOGNS. Un volum par ricuardâ di dulà che o vignìn / NO PAR FURLAN, MA BOGNS. Il cine di Orson Welles disparît e tornât a saltâ fûr in Friûl / PAGJINE 11 – I COLÔRS E LIS FORMIS DE STORIE: UN VIAÇ INTE ART DAL FRIÛL. La Madone dal lat te civiltât contadine | Bortul e Ghite / FONDAZIONE FRIULI. Master sul cafè. Borse di studi par vivi une esperience formative uniche / PAGJINE 12 – LIS PARABULIS DI PRE ANTONI. Il poleç e la gjaline / NO SON PERAULIS PAR VECJOS. Wikipedia / CE FÂ? Un timp… sui bancs di scuele / COGNONS DAL FRIÛL //
*** I articui a son disponibii fracant sul titul. Buine leture.


text:
Al è ator cualchidun che al pense che i furlans no sedin cussì tant lavoradôrs come che a disin, cun dut il timp che a passin tal bar. Nuie di plui falât, e cumò us al dimostrarai.
Cuâl isal l’aperitîf furlan par ecelence?
Lu san ancje i claps (soredut chei claps che a son poiâts dongje di une ostarie): l’ «un par doi». Ma si sêso mai domandâts il parcè? Al è clâr: parcè che il furlan al à simpri passion di lavorâ, e cul un par doi al lavore ancje cuant che al polse.
Lin par ordin.
L’un par doi (pardabon covential che us al displei?) si lu fâs cun «Gingerin» e vin blanc. «Un» al è il Gingerin, «doi» chei che a àn di bevi, duncje lis tacis: si divît il Gingerin tes dôs tacis, e dopo cul vin blanc si implene chel che al reste de tace (e in chest câs, nol jentre se il furlan al è otimist o pessimist: la tace e va jemplade dute, no dome mieze).
Duncje, l’un par doi al è dome par doi di lôr. Se invezit a bevi a son in cuatri, e covente un pocje di matematiche: si puedin ordenâ «doi un par doi», ma al sune mâl a dîlu. Cussì, il vêr furlan al scomence cui calcui, e i doi un par doi a deventin un doi par cuatri, secont la distribuzion de moltiplicazion: b/2x(1×2), plui semplicementri (b/2)xb, dulà che «b» al sta pal numar di bevidôrs.
Dut ben, fin che lis personis che a bevin l’aperitîf a son in numar pâr.
Sîs personis? 6/2×6: trê par sîs.
Vot? 8/2×8: cuatri par vot.
Viodêso? Il furlan nol polse mai, nancje tal bar! Lui al à simpri di lavorâ, di calcolâ, di mateâ cul çurviel.
Ma la vere dificoltât e rive cuant che chei che a bevin a son in numar dispar: ce si fasial? Un Gingerin di dividi par trê, cussì al ven fûr plui vin te tace (un par trê) o ben doi Gingerins par trê tacis, che a lassin mancul puest libar pal vin (doi par trê)?
Cumò si capìs miôr parcè che l’un par doi al è l’aperitîf dai furlans: parcè che no ju lasse rilassâsi mai. Al è il furlan che al à di sielzi la dose di meti, cussì al è sì un client, ma tal stes timp al è ancje un pôc ustîr, duncje lavoradôr. E cun chê storie dal un par doi si displee ancje l’inzen che a àn i furlans tal sparagnâ: usâts come che a son a fâ di cont, no ur scjampe nancje un franc.
Eh, sì: la vite in Friûl e je dure par chei che no àn imparât a memorie lis tabelinis, di piçui: simpri a sintîsi ignorants intun mâr di sienziâts, e obleâts a ordenâ simpri e nome spritz.
BETE DI SPERE
AI 32 DI MAI. La matematiche e la art di bevi un aperitîf............
Al è ator cualchidun che al pense che i furlans no sedin cussì tant lavoradôrs come che a disin, cun dut il timp che a passin tal bar. Nuie di plui falât, e cumò us al dimostrarai.


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 8e PONTADE. Ursule, prostitude a Glemone, e vîf la grande agjitazion pal event che il bric al à a pene declarât: l’Imperadôr Carli IV di Lussemburc al rivarà in Citât ospit dal fradi, il Patriarcje Nicolau. Al è il 1354. || In Friûl tal 1354: un grant Patriarcje || Tal mont tal 1354: peste e vuere.............
Otubar. Il cîl parsore Glemone al somee di veri. La mont e tache a colorâsi di zâl e di ros, l’aiar al nulìs di tiere bagnade, di vin e di cantine. E la gnot, cui siei spirts e lis sôs vôs, che a businin fûr de puarte, si fâs plui frede e paurose. L’Autun nol […] lei di plui +


text:
Fumate
La fumate nol è altri che un nûl che al è logât a une altece minime o propite parsore de superfcie de Tiere, formade di piçulis gotis di aghe in sospension. Al è un dai fenomens atmosferics che plui influence la mobilitât
Come fenomeni meteorologjic, o fevelin di fumate cuant che che un nûl si à formât in conseguence di une pression atmosferiche relativementri alte, in presence di a vonde umiditât e cence aiar. Chestis trê condizions a fasin in mût che la la formazion e la permanence de fumate e sedi plui comun intes zonis planis e bassis. In chestis zonis cun di plui spes si cjatin roiis e lûcs di racuelte di aghe, che a casin alte umiditât e duncje a favorissin ancjemò di plui la fumate. La formazion e capite in dutis lis stagjons, ma a durin a vonde dome in unvier.
I principâi efiets de fumate che no si jeve ma reste a son:
- Stabilizazion des temperaduris ambientâls su nivei bas, ancje sot dai 0 °C, cussì che no si verifichin plui la alternance di temperadure tra dì e gnot.
- Diminuzion de visibilitât, che e je ridusude tai câs estrems a dome dîs metris.
- Aument dai efiets negatîfs dal incuinament atmosferic, pe mancjance di ventilazion.
- Aument sensibil de sensazion di frêt.
La mancjance di visibilitât rint plui dificilis o a voltis imposibii i traspuarts stradâl, il trafic aereo e maritim, cun conseguencis impuartantis ancje pe economie; la valutazion sbaliade des distancis, plui frecuente in câs di fumate a bancs, e je cause di incidents ancje grâfs.
In Friûl la fumate e je presint inte plane, aumentant di intensitât lant viers ovest, a cause ancje des tantis roiis che si cjatin inte Basse. Fumate a bancs si dîs ancje cenglon. In Italie la zone cun maiôr frecuence e intensitât di fumate e je la Planure Padane e in particolâr lis zonis tra Mantue, Ferrare, Rovigo e Padue, tant che la autostrade A13 che passe par chei puescj e je stade la prime a sperimentâ une segnaletiche anti fumate.


text:
… chest al è stât il spirt di chês zornadis…
al jere il 6 di Mai dal 1976 e il Friûl al vignive sdrumât dal taramot, tant che sot di chês ruvinis a jerin cuasi 1000 personis jenfri oms e fantats… ma la dì dopo e jere chenti cetante int pronte a dâ une man… alpins, oms dal esercit, volontaris clamâts adun des parochiis… a vignivin no dome de Italia ma ancje de Austrie, Gjermanie, Americhe… e modon su modon, piere su piere dut al è stât tirât sù di gnûf… dulà ca jerin, cemût ca jerin… daspò 40 agns nô furlans no dismenteìn chei moments e ducj chei che nus an judât… inte Vile Manin di Passarian e je la mostre “Memorie. Arte, immagini e parole del terremoto in Friuli” par visâsi di chei moments a traviers lis contis di ducj… inalore ve culì une poesie dal poete furlan Leonardo Zanier…
L’ORCULAT
Oh se il teremot
al foss un orculat
ingiaulât salvan
fuarton e trist
bon di sdrumâ cence fadia
tors di glescias e storia
e di parâ in masceria’
bicocas e cjascjeî
e come un giôc di cjartas
i paisuts dai cjargnei…
Oh se il teremot
al foss un drâc
platât dismenteât
vivarôs e luscint
che sott via al va sgarfant
ora prescint
par fâ sprofondâ
citâts e marans
e ca e là a so caprici
las cjasas dai furlans
Oh se il teremot
al foss un mazzarot
pelôs grass
vuarp e bigot
ch’al va sdrondenant di nott
cjadenas sui tetts
e quant ch’hai peta
come scorias
las cjapa cun dôs mans
e ‘l para in fruçons
i paîs dai terons…
Massa biel
s’al foss cussì
il teremot
che alora bastaress
di âga santa un spargott
o di San Zorz il spiçott
poesie cjapade fûr de racuelte:
Sboradura e sanc, Nuova Guaraldi, Firenze, 1981
…fuarce Friûl…


text:
Insome a jerin lâts ta chel teatri, Toni e Jacum, sì, lôr, a viodi chel strani spetacul moderni.
Une zovine intune grande scjaipule e jere voluçade di un dîs lungjis galis di stofe e dai volontaris dal public a tindevin lis lungjis galis e ogni tant jê si moveve e e dave un tîr e cualchidun al molave la prese… chest par cirî di descrivi une teorie subatomiche. Tal ambient si sintive une “musiche” di aiar misturât a rumôr di trapano. Ce monadis, o disarês voaltris. Eh, no! La zovine e jere crote!
Za Toni, cjalantle, le veve paragonade a alc di grêc, a ûs la Papas inte Odissee TV, o a la Mangano, Calliope, Nausicaa… sì, chês li po…
Bon, finît il spetacul al jere il party dai inteletuâi e dai inteletualoits e ancje Toni e Jacum si jerin fermâts a la fieste. Sorprese: la zovine artiste si jere mitude a balâ, cheste volte vistude.
Toni alore al fasè une bulade metintsi a balâ devant di jê come il miôr Toni Manero.
Però di lì a pôc al rive un coçon cui ocjâi a ûs chei di Nicola Di Bari, vistût di nere piel… sì mo, chei li… chei che no podês viodi nancje voaltris…
Il coçonat al veve dât un sburt a Toni par metisi lui a balâ devant de artiste. Lui! Po si sa! Alore e jere tacade la barufe che, chê discjadenade di Francis Begbie in “Trainspotting”, no jere nie a confront. Jacum e Toni a vignirin agredîts di milante!
Par disgracie dal nestri eroi chel maladet coçonat al jere ancje palestrât e cussì puar Toni si cjatà intun jet di ospedâl dut macolât di botis. Nol saveve nuie di ce fin che al veve fat l’amì Jacum.
Ma…sorprese des sorpresis… Toni al viodè jentrâ inte cjamarute la zovine artiste dal teatri… e i veve puartât une rose… i diseve alc… ma lui al jere sort… i jere rivade une butilie tal cjâf juste li de orele çampe e un pugn i veve sfolmenât la orele drete… e cussì nol sintive nuie Toni… e dopo la zovine e jere sparide, forsi smaterializade tes particulis subatomichis e lui al fo voluçât des tenebris ma parsore e jere… une lûs! Al fo tirât sù di chê lûs e si cjatà denant come un figure di agnul, alc come un spirt che… al veve la muse di chê fantate!
Si tornà a ricjapâ daspò di cualchi dì. Pene sveât al veve domandât di Jacum, de zovine, di sô mari e parfin di Nicola di Bari e Toni Manero, sì che i miedis lu vevin tornât a indurmidî, par precauzion, ma a vevin disniçât la prognosi.
Lu compagnà cjase, cun inmò cualchi vuès di comedâ, propit Jacum. Di une orele inmò nol sintive ben, di chê altre al sintive a tuttoandare une cjançon dai agns otante, brute, di chês che tal puest de batarie a dopravin chês drum machine orendis. I someave un toc dai pet shop boys, ma pene che si concentrave par sintî chel rumôr dentri dal cjârneli i doleve dut e al tacave a viodi tarlupulis di ducj i colôrs, altri che particulis subatomichis.
La fantate dal teatri i veve lassât un numar di telefon e un biliet scrit intune lenghe che nol capive. Lui nol cirì nancje di lei, ni la clamà. No si sa cemût al vignî a savê che il spetacul, il stes, al zirave inmò ator pe Italie, e nol jere lontan. Al volè fâsi compagnâ di Jacum, e si presentarin in doi, lui inmò cuntun braç inzessât, li de fantate. No si viodeve ator nissun Nicola di Bari, chest colp, ma Toni al jere come mut. Si sint come un eletron. Jacum un neutron e la fantate il proton che lu tire a sè. Al passe un biel pôc prin che al rivàs a dî une peraule: “Ti piacciono più i Pet Shop Boys o Nicola di Bari?” i domandà prin di voltà la schene e cori vie.
di Milio dai cjans


text:
Preseât Diretôr da “La Patrie dal Friûl”,
o ai let le vuestre “sgrife” sul numar di Zenâr Fevrâr 2010
li che e marcais la mê adesion al comitât di onôr pe prime zornade
de culture “giuliano-veneta”.
O amet che la adesion e je stade forsit valutade masse di corse: di fat,
lis vuestris osservazions su la definizion di lenghe minoritarie a son coretis.
No cîr scusantis e o garantìs la mê presince a une prossime edizion
de fieste dal Friûl dai 3 di Avrîl, compatibilmentri cui impegns istituzionâi che o varai.
Salûts di rispiet
Renzo Tondo
President Regjon Autonome Friûl – Vignesie Julie
CULTURE – Letare dal President de Regjon Renzo Tondo............
Preseât Diretôr da “La Patrie dal Friûl”,


text:
In Friûl – Vignesie Julie a son diviersis lis aministrazions che si son indotadis di un sportel linguistic, ancje se, magari cussì no, chest servizi nol è in vore pardut là che al varès di jessi. Cun di plui, par cui che al fâs il sportelist i problemis no mancjin. Il prin al è chel de precarietât. Propit chest probleme al à puartât diviers dai zovins che za si vevin cjapade sù une buine esperience a bandonâ chest lavôr par alc altri di plui sigûr.
Dut câs, a ‘nd è ancje tancj che cun snait a van indenant cun chest lavôr. Un pôcs di lôr, o forsit al sarès miôr di dî un pocjis di lôr, a àn tornât a inviâ une iniziative partide timp indaûr e po restade ferme par cualchi timp: il Sportel, ven a dî il blog dai operadôrs linguistics pe promozion de lenghe furlane.
“La idee – a spieghin dal messaç di rilanç dal blog – e je chê di meti a disposizion di ducj i operadôrs linguistics i materiâi produsûts fin cumò dai sporteliscj.” Cui che al à voie di dâur une man al pues scriviur ae direzion: sporteliscj@gmail.com
Compliments ai Sporteliscj e augurons!